
					歷代名畫記

					

					
[image: Wikisource logo]

					

					

					以2026年7月23日从维基文库导出

				


	
	
	歷代名畫記
作者：張彥遠　唐朝
	
	





	《歷代名畫記》十卷，〈兩江總督採進本。〉唐張彥遠撰。自序謂家世藏法書名畫、收藏鑒識，自謂有一日之長。案《唐書》稱彥遠之祖宏靖，家聚書畫侔祕府。李綽《尚書故實》亦多記張氏書畫名蹟。足證自序之不誣。故是書述所見聞，極爲賅備。前三卷皆畫論，一敍畫之源流，二敍畫之興廢，三四敍古畫人姓名，五論畫六法，六論畫山水樹石，七論傳授南北時代，八論顧陸張吳用筆，九論畫體工用搨寫，十論名價品第，十一論鑒識收藏閱玩，十二自叙古跋尾押署，十三敍自古公私印記，十四論裝褙褾軸，十五記兩京外州寺觀畫壁，十六論古今之祕畫珍圖。自第四卷以下，皆畫家小傳。然卽第一卷內所錄之三百七十人，旣俱列其傳於後，則第一卷內所出姓名一篇，殊爲繁複。疑其書初爲三卷，但錄畫人姓名。後裒輯其事蹟評論續之於後，而未删其前之姓名一篇，故重出也。書中徵引繁富，佚文舊事，往往而存。如顧愷之《論畫》一篇、《魏晉勝流名畫讚》一篇、《畫雲臺山記》一篇，皆他書之所不載。又古書畫中褚氏書印，乃別一褚氏，非遂良之迹。可以釋石刻《靈飛經》前有褚氏一印之疑，亦他書之所未詳。卽其論杜甫詩「幹惟畫肉不畫骨」句，亦從來註杜詩者所未引。則非但鑒別之精，其資考證者亦不少矣。晁公武《讀書志》別載彥遠《名畫獵精》六卷，記歷代畫工名姓，自始皇以降，至唐朝，及論畫法幷裝褙裱軸之式、鑒別閱玩之方。毛晉刻是書跋，謂彥遠自序止云《歷代名畫記》，不及此書，意其大略相似。考郭若虛《圖畫見聞志》敍諸家文字，列有是書，註曰：無名氏撰。其次序在張懷瓘《畫斷》之後、李嗣眞《後畫品錄》之前，則必非張彥遠之作，晁氏誤也。	[image: 姊妹计划]姊妹计划: 百科·图册分类·数据项






歷代名畫記目錄

	第一卷　敘畫之源流　敘畫之興廢　敘自古畫人姓名　論畫六灋　論畫山水樹石

	第二卷　論傳授南北時代　論顧陸張吳用筆　論畫體工用搨寫　論名價品第　論鑒識收藏閱玩

	第三卷　敘自古跋尾押署　敘自古公私印記　論裝背褾軸　記兩京外州寺觀畫壁　述古之祕畫珍圖

	第四卷　敘歷代能畫人名〈自軒轅至唐會昌，凡三百七十二人。〉　軒轅時一人　周一人　齊一人　秦一人　前漢六人　後漢六人　魏四人　吳二人　蜀二人

	第五卷　晉二十三人

	第六卷　宋二十八人

	第七卷　南齊二十八人　梁二十人

	第八卷　陳一人　後魏九人　北齊十人　後周一人　隋二十一人

	第九卷　唐朝上一百二十八人

	第十卷　唐朝下七十八人

毛晉跋

馬氏《經籍志》云：「《名盡獵精》六卷，唐張彥遠纂，記史皇以降至唐畫工名姓及論画法，并裝背褫軸之式、鑒別閱玩之方。」今此書罕傳，即彥遠自叙亦止云《歷代名畫記》而不及其名矣。大略相似耳。既讀茲集，叙述画之興廢，自董卓帷囊而外，侯景煨燃之餘，其載入江陵者，又投後閣舍人之一炬，能無雲烟過眼之歎耶！然三百七十餘人，垂不朽于天壤間，即謂張氏千廂萬軸至今存可也。海雲毛晉識。

此作品在全世界都属于公有领域，因为作者逝世已经超过100年，且作品于1931年1月1日之前出版。

叙畫之源流


夫畫者︰成教化，助人倫，窮神變，測幽微，與六籍同功，四時並運，發於天然，非繇述作。古聖先王受命應籙，則有龜字効靈，龍圖呈寶。自巢燧以來，皆有此瑞。迹暎乎瑤牒，事傳乎金冊。庖犧氏發於滎河中，典籍圖畫萌矣；軒轅氏得於溫洛中，史皇蒼頡狀焉。奎有芒角，下主辭章；頡有四目，仰觀𡍮象。因儷鳥龜之跡，遂定書字之形。造化不能藏其秘，故天雨粟；靈怪不能遁其形，故鬼夜哭。是時也，書畫同體而未分，象制肇創而猶略。無以傳其意，故有書；無以見其形，故有畫。天地聖人之意也。按字學之部，其體有六：一古文、二奇字、三篆書、四佐書、五繆篆、六鳥書。在幡信上書端象鳥頭者，則畫之流也。〈漢末，大司空甄豐校字，體有六書：古文，卽孔子壁中書；奇字，卽古文之異者；篆書，卽小篆也；佐書，秦𨽻書也；繆篆，所以摹印璽也；鳥書，卽幡信上作蟲鳥形狀也。〉顏光祿：「圖載之意有三：一曰圖理，卦象是也；二曰圖識，字學是也；三曰圖形，繪画是也。」又《周官》教國子以六書，其三曰象形，則画之意也。是故知書画異名而同體也。〈《周禮》保章氏掌六書：指事、諧聲、象形、會意、轉注、假借。皆蒼頡之遺法也。〉洎乎有虞作繪，繪画明焉。旣就彰施，仍深比象。於是禮樂大闡，教化繇興，故能揖讓而天下治，煥乎而詞章備。《廣雅》：「畫，類也。」《爾雅》：「画，形也。」《說文》：「画，畛也。象田畛畔，所以画也。」《釋名》：「画，挂也。以彩色挂物象也。」故鼎鐘刻則識魑魅而知神姦，旂章明則昭軌度而僃國制。清廟肅而罇彝陳，廣輪度而疆理辨。以忠以孝，盡在於雲臺；有烈有勲，皆登於麟閣。見善足以戒惡，見惡足以思賢。畱乎形容，式昭盛德之事；具其成敗，以傳旣往之蹤。記傳所以叙其事，不能載其容；賦頌有以詠其美，不能備其象。圖画之制，所以兼之也。故陸士衡：「丹青之興，比《雅》《頌》之述作，美大業之馨香。宣物莫大於言，存形莫善於画。」此之謂也。善哉！曹植有言曰：「觀画者，見三皇五帝，莫不仰戴；見三季異主，莫不悲惋；見篡臣賊嗣，莫不切齒；見高節妙士，莫不忘食；見忠臣死難，莫不抗節；見放臣逐子，莫不歎息；見淫夫妒婦，莫不側目；見令妃順，莫不嘉貴。是知存乎鑒戒者，圖画也。」昔夏之衰也，桀爲暴亂，太史終抱画以奔商；殷之亡也，紂爲淫虐，內史摯載圖而㱕周。燕丹請獻，秦皇不疑；蕭何先收，沛公乃王。圖画者，有國之鴻寶，理亂之紀綱。是以漢明宮殿，贊兹粉繪之功；蜀郡學堂，義存勸戒之道。馬女子，尚願戴君於唐堯；石勒羯胡，猶觀自古之忠孝。豈同博奕用心，自是名教樂事。嘗恨王充之不知言，：「人觀圖画上所画，古人也。視画古人，如視死人，見其面而不若觀其言行。古賢之道，竹帛之所載燦然矣，豈徒墻壁之画哉？」以此等之論，與夫大笑其道，詬病其儒，以食與耳，討牛鼓簧，又何異哉！

叙画之興廢


圖画之妙，爰自秦漢，可得而記。降于魏晉，代不乏賢。洎乎南北，哲匠間出。曹、衛、顧、陸，擅重價於前；董、展、孫、楊，𡸁妙迹于後。張、鄭兩家，高步於隋室；大安兄弟，首冠於皇朝。此葢尤所烜赫也。世俗知尚者，其餘英妙，今亦殫論。漢武創置秘閤，以聚圖書；漢明雅好丹青，別開画室。又創立鴻都學，以集奇藝，天下之藝雲集。及董卓之亂，山陽西遷，圖画縑帛，軍人皆取爲帷囊，所收而西，七十餘乗。遇雨道艱，半皆遺弃。魏晉之代，固多藏蓄，胡宼入洛，一時焚燒。宋、齊、、陳之君，雅有好尚。晉遭劉曜，多所毀𢻦。重以桓玄性貪好奇，天下法書名画，必使㱕己。及玄篡逆，晉府眞迹，玄盡得之。何法盛《晉中興書》：「劉牢之遣子敬宣詣玄請降，玄大喜，陳書画共觀之。」玄敗，宋高祖先使臧熹入宫載焉。南齊高帝，科其尤精者，錄古來名手，不以遠近爲次，但以優劣爲差。自陸探微至惟賢四十二人，爲四十二等，二十七帙，三百四十八卷。聽政之餘，旦夕披玩。武帝尤加寶異，仍更搜葺。元帝雅有才藝，自善丹青，古之珍奇，充牣內府。侯景之亂，太子綱數夢秦皇更欲焚天下書，旣而內府圖画數百函，果爲景所焚也。及景之平，所有画皆載入江陵，爲西魏將謹所陷。元帝將降，乃聚名画法書及典籍二十四萬卷，遣後閤舍人高善寶焚之。帝欲投火俱焚，宫𡣕牽衣得免。吳越寶劍，並將斫柱令折，乃歎曰：「蕭世誠遂至于此，儒雅之道，今夜竆矣！」謹等於煨燼之中，收其書画四千餘軸，㱕于長安。故顔之推《觀我生賦》：「人民百萬而囚虜，書史千兩而煙颺，史籍已來，未之有也。溥天之下，斯文盡喪。」陳天嘉中，陳主肆意搜求，所得不少。及隋平陳，命元帥記室叅軍裴矩、高熲收之，得八百餘卷。隋帝於東京觀文殿後起二臺：東曰妙楷臺，藏自古法書；西曰寶蹟臺，收自古名画。煬帝東幸揚州，盡將隨駕，中道船覆，大半淪弃。煬帝崩，並㱕宇文化及。化及至聊城，爲竇建德所取；留東都者，爲王世充所取。聖唐武德五年，尅平僣逆，擒二僞主，兩都秘藏之迹，維揚扈從之珍，㱕我國家焉。乃命司農少卿宋遵貴載之以船，泝河西上，將致京師。行經砥柱，忽遭漂沒，所存十亡一二。〈國初內庫只有三百卷，並隋朝以前相承府所寶。〉太宗皇帝，特所耽玩，更於人間購求。天朝，張易之奏召天下画工，修內庫圖画，因使工人各推所長，銳意模寫，仍舊裝背，一毫不差。其眞者多㱕易之。易之誅後，爲薛少保稷所得。薛殁後，爲岐王範所得。〈玄宗弟，謚惠文太子。〉王初不陳奏，後懼，乃焚之。時薛少保與岐王範、石泉公王方慶家所蓄圖画，皆㱕於天府。祿山之亂，耗𢿱頗多。肅宗不甚保持，頒之貴戚。貴戚不好，鬻於不肖之手。物有所㱕，聚于好事之家。及德宗艱難之後，又經散失，甚可痛也！自古兵火亟焚，江波屢鬬，年代寖遠，失墜彌多。儻時君之不尚，則闕其搜訪；非至人之賞玩，則未辨妍蚩。所以駿骨不來，死鼠爲璞。嗟乎！今之人衆蓺鮮至，此道尤衰，未曾誤㸃爲蠅，惟見亡成類狗。彦遠家代好尚，高祖河東公、曾祖魏國公，相繼鳩集名迹。先是，魏國公與司徒汧公〈李勉。〉並佐霍國公關內三軍幕府。〈王思禮。〉霍公平定兩京，魏公之䇿也。魏公與汧公，因其同寮，遂成久要，並列藩閫，齊居台衡，雅會襟靈，琴書相得。汧公博古多蓺，窮精蓄奇，魏晉名蹤，盈於篋笥。許詢、逸少，經年共賞山泉；謝傅、戴逵，終日惟論琴画。〈汧公任南海日，於羅浮山得片石，汧公子兵部貟外郎約，有於潤州海門山得雙峰石，並爲好事所寶，悉見傳授。又汧公手斲雅琴，尤佳者曰響泉、曰韻罄。汧公在滑州，魏公在西川，金玉之音，山川亡間，盡緘瑤匣，以表嘉貺。西川幕客司空曙賦曰：「白雪高吟際，青宵遠望中。誰言路遐曠，宮徵暗相通。」時汧公并寄重寶、琴解及琴薦在焉。〉大父高平公，與愛弟主客貟外郎〈彦遠叔祖，名諗。〉及汧公愛子纘、〈祠部郎中。〉纘弟約〈兵部貟外郎，字存博。〉更叙通舊，遂𢍆忘言，遠同莊惠之交，近得荀陳之會。大父請纘爲判官，約與主客皆高謝榮宦，琴尊自樂，終日陶然，士流企望莫及也。由是萬卷之書，盡㱕王粲；一厨之画，惟寄桓玄。李兵部又於江南得蕭子雲壁書飛白「蕭」字，匣之以㱕洛陽，授叔祖，致之修善里，搆一亭，號曰「蕭亝」。〈王涯相倚權勢，負之而趨，太和末，爲亂兵所壞。其「蕭」字本末，具所𢰅《法書要錄》中。〉元和十三年，高平公鎭太原，不能承奉中貴，爲監軍使內官魏弘簡所忌，無以指其瑕，且驟言於憲宗曰：「張氏富有書画。」遂降宸翰，索其所珍。惶駭不敢緘藏，科簡登時進獻，乃以、張、衛、索眞迹各一卷，二王眞迹各五卷，魏、晉、宋、齊、、陳、隋雜迹各一卷，顧、陸、張、鄭、田、楊、董、展洎國朝名手画合三十卷，表上曰：「伏以前代帝王，多求遺逸，朝觀夕覽，取鑒於斯。陸下𥈠聖欽明，凝情好古，聽政之暇，將以怡神。前件書画，歷代共寶，是稱珍絕。其陸探微《蕭史圖》，妙冠一時，名居上品，所希𥈠鑒，別賜省覽。」又別進《玄宗馬射眞圖》，〈永寶府同馬陳閎画。〉表曰：「玄宗天縱神武，蓺冠前王。凡所游畋，必存繪事。豈止雲夢殪兕，楚人美旌葢之雄；潯陽射蛟，《漢史》稱舳艫之盛。前件圖，臣瞻奉先靈，素所寶惜。陛下旁求珍迹，以僃石渠。祖宗之美，敢不獻呈。」〈掌書記監察史李德裕制詞。〉手詔荅曰：「卿慶傳台鉉，業嗣弓裘，雄詞冠於一時，奧學竆乎千古。圖書兼蓄，精博兩全。別進《玄宗馬射眞圖》，恭獲披捧，瞻拜感咽，聖靈如臨。其、張等書，顧、陸等画，古今共寶，有國所珍。朕以視朝之餘，得以寓目，因知丹青之妙，有合造化之功。欲觀象以省躬，豈好奇而玩物？况煩章奏，嘉歎良深。」其書画並收入內庫，世不復見。其餘者，長慶初，大父爲內貴魏弘簡門人宰相元稹所擠，出鎭幽州。遇朱克融之亂，皆失墜矣，非戎虜所愛。及事定，頗有好事購得之。彦遠時未齔歲，恨不見家內所寶，其進奉之外、失墜之餘，存者纔二三軸而已。雖有豪勢，莫能求旃；嗟爾後來，尤須靳固。宜抱漆書而興歎，莫將棐杮以藩身。聊因暇日，編爲此記，且撮諸評品，用明乎所業；亦探於史傳，以廣其所知。〈後魏孫暢之有《述画記》；武帝、陳姚最、謝赫、隋沙門彦悰、唐史大夫李嗣眞、秘書正字劉整、著作郎顧況，並兼有《画評》；中書舍人裴孝源有《画錄》；竇蒙有《画拾遺錄》。率皆淺薄漏畧，不越數紙。僧悰之評，最爲謬誤，傳寫又復脫錯，殊不足看也。〉如宋朝謝希逸、陳朝顧野王之流，當時能画，評品不載，詳之近古，遺脫至多。葢是世上未見其蹤，又述作之人不廣求耳。嗚呼！自古忠孝義烈，湮沒不稱者，曷勝記哉！况書画耶？聖唐至今二百三十年，奇蓺者駢羅，耳目相接，開元、天寶，其人最多，何必六法俱全，〈六法解在下篇。〉但取一技可采。〈謂或人物、或屋木、或山水、或鞍馬、或鬼神、或花鳥，各有所長。〉自史皇至今大唐會昌元年，凡三百七十餘人，編次無差，銓量頗定。此外旁求錯綜，心目所鑒，言之無隱。將來者有能𨕖述，其或繼之。時大中元年，歲在丁卯。


○叙歷代能画人名〈自軒轅至唐會昌，凡三百七十人。〉

軒轅時一人

史皇



周一人

封膜



齊一人

敬君



秦一人

烈裔



前漢六人

毛延壽　陳敞　劉白　龔寛　陽望　樊育



後漢六人

趙岐　劉褎　蔡邕　張衡　劉旦　楊魯



魏四人

曹髦　楊脩　桓範　徐邈



吳二人

曹不興　吳王趙夫人



蜀二人

諸葛亮〈亮子瞻〉



晉二十三人

明帝　荀勗　張墨　衛協　王廙　王羲之〈子獻之〉　康昕　顧愷之　史道碩　謝稚　夏矦瞻　嵇康　溫嶠　謝巖　曹龍　丁遠　楊惠　江思遠　王濛　戴逵〈逵子㪍、㪍弟顒〉



宋二十八人

陸探微〈探微子綏、綏弟弘肅〉　顧寶光　宗炳　王微　謝莊　袁倩〈倩子質〉　史敬文　史藝　劉斌　尹長生　顧駿之　康允之　顧景秀　吳暕　張則　劉胤祖〈弟紹祖、子璞〉　蔡斌　濮萬年〈弟道興〉　史粲　朱僧辯　褚靈石　惟賢



南齊二十八人

宗測　劉係宗　姚曇度〈子釋惠覺〉　蘧道愍〈甥沙門僧珍〉　章繼伯　懷珍　宗之　王殿　王殿　戴蜀　陳公恩　陶景眞　張季和　沈標　謝赫　沈粲　丁光　周曇研　謝惠連　謝約　虞堅　丁寛　劉瑱　毛惠遠〈弟惠秀、子稜〉



二十人

元帝〈子方等〉　蕭大連　蕭賁　陸杲　陶弘景　張僧繇〈子善果、善果弟儒童〉　袁昻　焦寶願　嵇寶鈞　聶松　解倩　陸整　江僧寶　僧威公　僧吉底俱　僧摩羅菩提　僧迦佛陀



陳一人

顧野王



後魏九人

蔣少遊　郭善明　侯文和　柳儉　閔文和　郭道興　楊乞德　王由　祖班



北齊十人

高孝珩　蕭放　楊子華　田僧亮　劉殺鬼　曹仲達　殷英童　高尚士　徐德祖　曹仲璞



後周一人

馮提伽



隋二十一人

閻毗　何稠　劉龍〈龍弟衮〉　展子䖍　鄭法士〈弟法輪、子德文〉　孫尚子　董伯仁　楊契丹　劉烏　陳善見　江志　李雅　王仲舒　閻思光　解悰　程瓚　尉遲跋質那　僧曇摩拙义。



唐二百八人

漢王元昌〈弟韓王元嘉、滕王元嬰〉　閻立德〈弟立本〉　張孝師　長壽　何長壽　尉遲乙僧　劉孝思　靳智翼　王定　寛　吳智敏　康薩陀　王知愼　王韶應　檀智敏　楊須跋　趙武端　龍樹　周烏孫　楊德紹　陳義　殷�　殷季友　許琨　僧法明　錢國養　左文通　王陀子　牛昭　吳道子　張愛兒　楊惠之　貟明　程進　韓伯通　竇弘果　毛婆羅　孫仁貴　金忠義　翟琰　劉商　張藏　楊庭光　盧稜伽　姚景仙　武靜藏　董㠋　陳靜心〈弟靜眼〉　程雅　楊坦〈坦子𤕤〉　楊仙喬　解倩　馮紹正　姜皎　李思訓〈弟思誨、思誨子林甫、林甫弟昭道、林甫姪湊〉　薛稷　郎餘令　曹元廓　劉行臣　暢𧦬〈子明瑾〉　楊寧　楊昇　張萱　尹琳　李仲昌　李嗣眞　韋無忝〈弟無縱〉　朱抱一　竺元標　蔡金剛　毛嵩　姚彦山　程遜　董好子　楊樹兒　耿純　任貞亮　陸庭曜　暢整　李相國　陳慤　劉智敏　史晟　何君墨　京元成　崔霞　冷元琇　馬光業　李蠻子　馬樹鷹　祝丘　潘細衣　周子敬　段去惑　僧智瑰　殷令名　殷聞禮〈子仲容〉　談皎　僧金剛三藏　張遵禮　王紹宗　宋令文　司馬承禎　盧鴻　釋翛然　鄭䖍　鄭逾　曹霸　李果奴〈果奴孫士昉〉　韓　孔榮　陳閎　孟仲暉　杜景祥　王允之　王維　張諲　劉方平　王熊　王象　田琦　竇師綸　江都王緒　李逖　李平鈞　崔陽元　李炅　張維亘　李滔　張通　耿昌言〈弟昌期〉　周古言　嚴杲　楊德本　具俊　李韶　魏晉孫　蒯廉　白旻　韓嶷〈宇文肅〉　陳庭　高江　車道政　滕王湛然　齊皎〈皎弟映〉　朱審　王宰　畢宏　楊炎　史瓚　裴諝　韋鑒〈弟鑾、子鶠〉　張璪　陳曇　顧况　沈寜　劉商　劉整　劉之奇　邊鸞　錫　强穎　廣　陳庶　陳恪〈恪子積善〉　戴重席　劉之章　周昉　趙博文〈兄博宣〉　王朏　鄭寓　韓滉　戴嵩〈嵩弟嶧〉　李漸〈子仲和〉　蕭祐　周太素　庭　蕭悅　張志和　侯莫陳廈　僧道芬　鄭町　洽　項容　吳恬　王黙



論画六法

昔謝赫：「画有六法：一曰氣韻生動，二曰骨法用筆，三曰應物象形，四曰隨類賦彩，五曰經營位置，六曰傳模移寫。自古画人，罕能兼之。」彦遠試論之曰：古之画，或能移其形似，而尚其骨氣，以形似之外求其画，此難可與俗人道也。今之画，縱得形似，而氣韻不生，以氣韻求其画，則形似在其間矣。上古之画，迹簡意澹而雅正，顧、陸之流是也；中古之画，細宻精緻而臻麗，展、鄭之流是也；近代之画，煥爛而求僃；今人之画，錯亂而無旨，衆工之迹是也。夫象物必在於形似，形似須全其骨氣。骨氣、形似，皆本於立意，而㱕乎用筆，故工画者多善書。然則古之𡣕臂纎而胸束，古之馬喙尖而腹細，古之臺閣竦峙，古之服飾容曳，故古画非獨變態有奇意也，抑亦物象殊也。至於臺閣、樹石、車輿、器物，無生動之可擬，無氣韻之可侔，直要位置向背而已。顧愷之曰：「画人最難，次山水，次狗馬。其臺閣，一定器耳，差易爲也。」斯言得之。至於鬼神人物，有生動之可狀，須神韻而後全。若氣韻不周，空陳形似，筆力未遒，空善賦彩，謂非妙也。故韓子曰：「狗馬難，鬼神易。狗馬乃凡俗所見，鬼神乃譎怪之狀。」斯言得之。至於經營位置，則画之總要。自顧、陸以降，画迹鮮存，難以詳之。唯觀吳道玄之迹，可謂六法俱全，萬象必盡，神人假手，竆極造化也。所以氣韻雄壯，幾不容於縑素；筆迹磊落，遂恣意於牆壁。其細画又甚稠密，此神異也。至於傳模移寫，乃画家末事。然今之画人，粗善寫貌，得其形似，則無其氣韻；具其彩色，則失其筆法。豈曰画也？嗚呼！今之人，斯藝不至也。宋朝顧駿之，常結搆高樓，以爲画所，每登樓去梯，家人罕見。若時景融朗，然後含毫；天地陰𢡖，則不操筆。今之画人，筆墨混於塵埃，丹青和其泥滓，徒汙絹素，豈曰繪画？自古善画者，莫匪衣冠貴胄、逸士高人，振玅一時，傳芳千祀，非閭閻鄙賤之所能爲也。


論画山水樹石

魏晉以降，名迹在人間者，皆見之矣。其画山水，則群峰之勢，若鈿飾犀櫛。或水不容泛，或人大於山，率皆附以𣗳石，暎帶其地。列植之狀，則若伸臂布指。詳古人之意，專在顯其所長，而不守於俗變也。國初二閻擅美，匠學楊、展，精意宮觀，漸變所附尚。猶狀石則務於雕透，如氷澌斧刃；繪樹則刷脉鏤葉，多栖梧菀桺。功倍愈拙，不勝其色。吳道玄者，天付勁毫，幼抱神奧，徃徃於佛寺画壁，縱以怪石崩灘，若可捫酌；又於蜀道，寫貌山水。由是山水之變，始於吳，成於二李。〈李將軍、李中書。〉樹石之狀，玅於韋鶠，竆於張通。〈張璪也。〉通能用紫毫禿鋒，以掌摸色，中遺巧飾，外若混成。又若王右丞之重深，楊僕射之奇贍，朱審之濃秀，王宰之巧宻，劉商之取象，其餘作者非一，皆不過之。近代有侯莫陳厦、沙門道芬，精致稠沓，皆一時之秀也。吳興郡南堂有兩壁樹石，觀之而歎曰：「此画位置若道芬，迹類宗偃，是何人哉？」吏對曰：「有徐表仁者，初爲僧，號宗偃，師道芬則入室，今寓於郡側。年未衰而筆力奮。」疾召而來，徵他筆皆不類，遂指其單複曲折之勢，耳剽心晤，成若㝛構，使其凝意，且啓幽襟。迨乎構成。亦竊奇狀，向之兩壁，葢得意深奇之作。觀其潛蓄嵐�，遮藏洞泉，蛟根束鱗，危幹凌碧，重質委地，青飈滿堂，吳興茶山，水石奔異，境與性會。乃召於山中，寫明月峽。因叙其所見，庶爲知言。知之者解頤，不知者拊掌。


《歷代名画記》卷一終

此作品在全世界都属于公有领域，因为作者逝世已经超过100年，且作品于1931年1月1日之前出版。

叙師資傳授南北時代


自古論画者，以顧生之迹，天然絕倫，評者不敢一二。見顧生評論魏晉画人，深自推挹衛協，〈衛協、顧愷之，竝見第五。〉卽知衛不下於顧矣。只如《狸骨》之方，右軍歎重；《龍頭》之画，謝赫推高。名賢許可，豈肯容易，後之淺俗，安能察之！詳觀謝赫評量，最爲允愜；姚、李品藻，有所未安。〈姚最、李嗣眞也。〉李駮謝：「衛不合在顧之上。」全是不知根本，良可於悒。只如晉室過江，王廙書畵爲第一，書爲右軍之法，畵爲明帝之師。〈晉平南將軍王廙，字世將。〉今言書畵，一向吠聲，但推逸少、明帝，而不重平南。如此之類至多，聊且舉其一二。若不知師資傳授，則未可議乎畵，今粗陳大略。至如晉明帝師於王廙，衛協師於曹不興，顧愷之、張墨、荀勗師於衛協，〈衛、張同時，并有画聖之名。〉史道碩、王微師於荀勗、衛協，戴逵師於宣，〈荀、衛之後，宣第一。〉逵子㪍、㪍弟顒師於父。〈已上晉。〉陸探㣲師於顧愷之，探微子綏、弘肅並師於父，顧寶光、袁倩師於陸，倩子質師於父，顧駿之師於張墨，張則師於吳暕，吳暕師於江僧寶，劉胤祖師於晉明帝，胤祖弟紹祖、子璞並師於胤祖。〈已上宋。〉姚曇度子釋惠覺師於父，蘧道敏師於章繼伯，〈蘧後勝於章也。〉道敏甥僧珍師於道敏，沈標師於謝赫，周曇妍師於曹仲達，毛惠遠師於顧，惠遠弟惠秀、子稜並師於惠遠。〈皆不及惠遠。已上南齊。〉袁昂師於謝、張、鄭，〈袁尤得綺羅之玅也。〉張僧繇子善果、儒童並師於父，解倩師於聶松、蘧道敏，〈道敏不及解倩。〉焦寶願師於張、謝，江僧寶師於袁、陸及戴。〈江長於画人。已上。〉田僧亮師於董展，〈田、楊與董、展，聲價相侔，田、楊、鄭三人同時也。〉曹仲達師於袁。〈袁勝曹。已上北齊。〉鄭法士師於張，〈張之高足。〉法士弟法輪、子德文並師於法士，〈不及法士也。〉孫尚子師於顧、陸、張、鄭，〈尚子鞍馬、𣗳石，幾勝於法士。〉陳善見師於楊、鄭，〈善見寫榻楊、鄭之迹不辨。〉李雅師於張僧繇，王仲舒師於孫尚子。〈已上隋。〉二閻師於鄭、張、楊、展，〈兼師於父毗，毗在隋朝。〉長壽、何長壽並師於張，〈何劣於。〉尉遲乙僧師於父，〈尉遲跋質那在隋朝。〉陳庭師於乙僧，〈乙僧外國，陳庭次之。〉靳智翼師于曹，〈曹創佛事画。佛有曹家樣、張家樣及吳家樣。〉吳智敏師於寛，〈寛勝智敏。〉王智愼師於閻，〈極類閻之迹而少劣。〉檀智敏師於董，吳道玄師於張僧繇，〈又師於張孝師，又受筆法於張長史旭。〉盧稜伽、楊庭光、李生、張藏並師於吳，〈各有所長，稜伽、庭光爲上足。〉劉行臣師於王韶應，韓幹、陳閎師於曹霸，王紹宗師於殷仲容。〈已上國朝画人，近代皆不載也。〉各有師資，遞相倣効。或自開戶牖，或未及門墻，或青出於藍，或冰寒於水，似類之間，精粗有別。只如田僧亮、楊子華、楊契丹、鄭法士、董伯仁、展子䖍、孫尚子、閻立德、閻立本，並祖述顧、陸、僧繇。田則郊野柴荊爲勝，楊則鞍馬人物爲勝，契丹則朝廷簮組爲勝，法士則游宴豪華爲勝，董則臺閣爲勝，展則車馬爲勝，孫則美人魑魅爲勝，閻則六法備該，萬象不失。所言勝者，以觸類皆能，而就中尤所偏勝者。俗所共推展善屋木，且不知董、展同時齊名，展之屋木不及於董。李嗣眞：「三休輪奐，董氏造其㣲；六轡沃若，展生居其駿。而董有展之車馬，展無董之臺閣。」此論爲當。若論衣服車輿、土風人物，年代各異，南北有殊，觀畵之宜，在乎詳審。只如吳道子畵仲由，便戴木劍；閻令公畵昭君，已着幃帽。殊不知木劍創於晉代，幃帽興於國朝。舉此凡例，亦畵之一病也。且如幅巾傳於漢魏，羃離起自齊隋，幞頭始於周朝，〈折上巾，軍旅所服，卽令幞頭也。用全帽皁向後幞髮，俗謂之幞頭。自武帝建德中裁爲四脚也。〉巾子創於武德。胡服靴衫，豈可輒施於古象？衣冠組綬，不宜長用於今人。芒屩非塞北所宜，牛車非嶺南所有。詳辯古今之物，商較土風之宜，指事繪形，可驗時代。其或長生南朝，不見北朝人物；習熟塞北，不識江南山川；遊處江東，不知京洛之盛。此則非繪畵之病也。故李嗣眞評董、展：「地處平原，闕江南之勝；迹參戎馬，乏簮裾之儀。此是其所未習，非其所不至。」如此之論，便爲知言。譬如鄭玄未辯樝梨，蔡謨不識螃蟹，魏帝終削《典論》，〈初以其無火浣，著《典論》言之，刋於太學，後有外國獻火浣，遂削弃《典論》也。〉隱居有昧藥名，〈陶隱居《本草》多未曉北地藥名也。〉吾之不知，葢闕如也。雖有不知，豈可言其不博？精通者，所宜詳辯南北之妙迹、古今之名蹤，然後可以議乎畵。


論顧陸張吳用筆

或問以顧、陸、張、吳用筆如何？對曰：「顧愷之之迹，緊勁聯綿，循環超忽，調格逸易，風趨電疾，意存筆先，畵盡意在，所以全神氣也。昔張芝學崔瑗、杜度草書之法，因而變之，以成今草書之體勢，一筆而成，氣脉通連，隔行不斷。唯王子敬明其深旨，故行首之字，徃徃繼其前行，世上謂之『一筆書』。其後陸探微亦作一筆畵，連綿不斷，故知書畵用筆同法。陸探微精利潤𡡾，新奇妙絕，名高宋代，時無等倫。張僧繇㸃曳斫拂，依衛夫人《筆陣圖》一㸃一畫，別是一巧，鉤戟利劍森森然，又知書畵用筆同矣。國朝吳道玄，古今獨步，前不見顧、陸，後無來者，授筆法於張旭，此又知書畵用筆同矣。張旣號『書顚』，吳宜爲『畵聖』，神假天造，英靈不竆。衆皆密於盻際，我則離披其㸃畵；衆皆謹於象似，我則脫落其凡俗。彎弧挺刃，植柱構，不假界筆直尺。虬鬚雲𩯭，數尺飛動，毛根出肉，力健有餘。當有口訣，人莫得知。數仞之畫，或自臂起，或從足先，巨壯詭怪，膚脉連結，過於僧繇矣。」或問曰：「吳生何以不用界筆直尺，而能彎孤挺刃，植柱構？」對曰：「守其神，專其一，合造化之功，假吳生之筆，向所謂意存筆先，畫盡意在也。凡事之臻妙者，皆如是乎，豈止畫也！與乎庖丁發硎，郢匠運斤，効顰者徒勞捧心，代斲者必傷其手。意旨亂矣，外物役焉，豈能左手劃圓，右手劃方乎？夫用界筆直尺，是死畫也；守其神，專其一，是眞畫也。死畵滿壁，曷如汚墁？眞畫一劃，見其生氣。夫運思揮毫，自以爲畵，則愈失於畵矣；運思揮毫，意不在於畵，故得於畵矣。不滯於手，不凝於心，不知然而然，雖彎弧挺刃，植柱構，則界筆直尺，豈得入於其間矣。」又問曰：「夫運思精深者，筆迹周密。其有筆不周者，謂之如何？」對曰：「顧、陸之神，不可見其盻際，所謂筆跡周密也。張、吳之妙，筆纔一二，像已應焉。離披㸃畫，時見𡙇落，此雖筆不周而意周也。若知畵有疎密二體，方可議乎畵。」或者頷之而去。


論畵體工用榻寫

夫陰陽陶蒸，萬象錯，玄化亡言，神工獨運。草木敷榮，不待丹碌之采；雲雪飄颺，不待鉛粉而白。山不待空青而翠，鳳不待五色而綷。是故運墨而五色具，謂之得意。意在五色，則物象乖矣。夫畵物特忌形貌采章，歷歷具足，甚謹甚細，而外露巧密。所以不患不了，而患於了。旣知其了，亦何必了？此非不了也。若不識其了，是眞不了也。夫失於自然而後神，失於神而後妙，失於妙而後精，精之爲病也而成謹細。自然者，爲上品之上；神者，爲上品之中；妙者，爲上品之下；精者，爲中品之上；謹而細者，爲中品之中。今立此五等，以包六法，〈六法已具第一。〉以貫衆妙。其間詮量，可有數百等，孰能周盡？非夫神邁識高、情超心惠者，豈可議乎知畵？夫工欲善其事，必先利其器。齊紈吳練，氷素霧綃，精潤密緻，機杼之妙也。武陵水井之丹，磨嵳之沙，越嶲之空青，蔚之曾青，武昌之扁青，〈上品石綠。〉蜀郡之鉛華，〈黃丹也，出《本草》。〉始興之解錫，〈胡粉。〉研鍊澄汰，深淺、輕重、精麄。林邑、崑崙之黃，〈雌黃也，忌胡粉同用。〉南海之蟻𨥥，〈紫𨥥也，造粉、燕脂、吳綠，謂之赤膠也。〉雲中之鹿膠，吳中之鰾膠，東阿之牛膠，〈采章之用也。〉漆姑汁鍊煎，並爲重采，鬱而用之。〈古画皆用漆姑汁，若鍊煎謂之鬱色，於綠色上重用之。〉古畵不用頭綠、大青，〈画家呼麄綠爲頭綠，麄青爲大青。〉取其精華，接而用之。百年傳致之膠，千載不剝；絕仞食竹之毫，一劃如劍。有好手畵人，自言能畵雲氣。謂曰：「古人畵雲，未爲臻妙，若能沾溼綃素，㸃綴輕粉，縱口吹之，謂之吹雲。此得天理，雖曰妙解，不見筆蹤，故不謂之畵。如山水家有潑墨，亦不謂之畵，不堪倣効。」江南地潤無塵，人多精藝。三吳之跡，八絕之名，逸少右軍，長康散騎，書畵之能，其來尚矣。《淮南子》：「宋人善畵，吳人善治。」〈治，賦色也。〉不亦然乎？好事家宜置宣紙百幅，用法蠟之，以僃摹寫。〈顧愷之有摹搨妙法。〉古時好搨畵，十得七八，不失神采筆蹤，亦有府搨本，謂之「官搨」。國朝內庫、翰林、集賢、祕閣，搨寫不輟。承平之時，此道甚行；艱難之後，斯事漸廢。故有非常好本，搨得之者，所宜寶之。旣可希其眞蹤，又得畱爲證驗。遍觀衆畵，唯顧生畵古賢，得其妙理，對之令人終日不倦。凝神遐想，妙悟自然，物我兩忘，離形去智。身固可使如槁木，心固可使如死灰，不亦臻於妙理哉？所謂畵之道也。顧生首創「維摩詰像」，〈見第四。〉有清羸示病之容，隱忘言之狀，陸與張皆効之，終不及矣。〈張墨、陸探微、張僧繇並画「維摩詰居士」，終不及顧之所創者也。〉


論名價品第

或曰：「昔張懷瓘作《書估》，論其等級甚詳，君曷不銓定自古名畵爲畵估焉？」張子曰：「書畵道殊，不可渾詰。書卽約字以言價，畵則無涯以定名，况漢、魏、三國，名蹤已絕於代。今人貴耳賤目，罕能詳鑒。若傳授不昧，其物猶存，則爲有國有家之重寶。晉之顧，宋之陸，之張，首尾完全，爲希代之珍，皆不可論價。如其偶獲方寸，便可椷持。比之書價，則顧、陸可同、張，僧繇可同逸少。書則逡巡可成，畵非歲月可就，所以書多於畵，自古而然。今分爲三古，以定貴賤。以漢、魏、三國爲上古，則趙岐、劉褎、蔡邕、張衡、〈以上四人後漢。〉曹髦、楊脩、桓範、徐邈、〈已上四人魏。〉曹不興、〈吳。〉諸葛亮〈蜀。〉之流是也。以晉、宋爲中古，則明帝、荀勗、衞協、王廙、顧愷之、謝稚、嵇康、戴逵、〈已上八人晉。〉陸探微、顧寶光、袁倩、顧景秀之流是也。〈已上四人宋。〉以齊、、北齊、後魏、陳、後周爲下古，則姚曇度、謝赫、劉瑱、毛惠遠、〈已上四人齊。〉元帝、袁昂、張僧繇、江僧寶、〈已上四人。〉楊子華、田僧亮、劉殺鬼、曹仲達、〈已上四人北齊。〉蔣少游、楊乞德、〈已上二人後魏。〉顧野王、〈陳。〉馮提伽〈後周。〉之流是也。隋及國初爲近代之價，則董伯仁、展子䖍、孫尚子、鄭法士、楊契丹、陳善見、〈已上六人隋。〉張孝思、長壽、尉遲乙僧、王知愼、閻立德、閻立本〈已上六人唐朝。〉之流是也。上古質略，徒有其名，畫之蹤跡，不可具見。中古妍質相叅，世之所重，如顧、陸之跡，人間切要。下古評量科簡，稍易辯解，迹涉今時之人所悅。其間中古可齊上古，顧、陸是也；下古可齊中古，僧繇、子華是也；近代之價可齊下古，董、展、楊、鄭是也；國朝畵可齊中古，則尉遲乙僧、吳道玄、閻立本是也。若銓量次第，有數百等，今且舉俗之所知而言。凡人民藏蓄，必當有顧、陸、張、吳著名軸，方可言有圖畵。若言有書籍，豈可無《九經》、《三史》？顧、陸、張、吳爲正經，楊、鄭、董、展爲《三史》，其諸雜迹爲百家。〈吳雖近，可爲正經。〉必也手揣軸，口定貴賤，不惜泉貨，要藏篋笥，則董伯仁、展子䖍、鄭法士、楊子華、孫尚子、閻立本、吳道玄屏風一片，值金二萬，次者售一萬五千，〈自隋以前多画屏風，未知有画幛，故以屏風爲准也。〉其楊契丹、田僧亮、鄭法輪、乙僧、閻立德一扇值金一萬。且舉俗間諳悉者，推此而言，可見流品。夫中品藝人，有合作之時，可齊上品藝人；上品藝人，當未遒之日，偶落中品；唯下品雖有合作，不得厠於上品。在通博之人，臨時鑒其妍醜。只如張顚以善草得名，楷𨽻未必爲人所寶。曾見小楷《樂毅》，虞、褚之流。韋鶠以畵馬得名，人物未必爲人所貴。見畵人物，顧、陸可儔。夫大畵與細畵用筆有殊，臻其妙者，乃有數體。只如王右軍書，乃自有數體，及諸行草，各繇臨時搆思淺深耳。畵之臻妙，亦猶於書，此須廣見博論，不可匆匆一槩而取。昔裴孝源都不知畵，妄定品第，大不足觀，但好之則貴於金玉，不好則賤於瓦礫。要之在人，豈可言價！


論鑒識收藏購求閱玩

夫識書人多識畵，自古蓄聚寶玩之家，固亦多矣。〈已具第一中。〉則有收藏而未能鑒識，鑒識而不善閱玩者；閱玩而不能裝褫，裝褫而殊亡銓次者：此皆好事者之病也。貞觀、開元之代，自古盛時，天子神聖而多才，士人精博而好蓺，購求至寶，歸之如雲，故內府圖書謂之大僃。〈國初，左僕射蕭瑀，及許善心、楊素、褚安福家，並進圖画，兼隋代所有，乃成林藪。貞觀六年，虞世南、褚遂良等，奉勅簡閱。開元十年十二月，太子中允張悱，充知搜訪書画使。天寶中，徐浩充採訪圖画使。前後不可具載名代也。〉或有進獻以獲官爵，或有搜訪以獲錫賚。〈開元中，有商胡穆聿，別識圖書，遂直集賢，告訐搜求，至德中，白身受金吾長史，攺名詳。時有潘淑善以獻書画拜官。遼東人王昌，括州人葉豐，長安人田頴，洛陽人杜福、劉翌，河內人齊光，皆別識販賣，此輩雖憐業好事，而迹類藩身。又有侍史集賢直學士史維則，充使博訪圖書，懸以爵賞，所獲不少。建中四年，徐浩侍郎，自昬耄，奏男璹、前試國子司業兼太原縣令竇蒙、蒙弟簡較戶部員外郎汴宋節度叅謀臮，並皆別識，勅並用之。貞元初，有賣書画人孫方顒，與家買得眞迹不少，今有男盈，在長安。頃年又有趙晏，皆爲別識也。〉又有從來蓄聚之家，自號圖書之府。〈開元中，邠王府司馬竇瓉，潁川人也；右補闕席異，安定人也；監察史潘履愼，滎陽人也；金部郎中蔡希寂，濟陽人也；給事中竇紹、歙州婺源縣令滕昇，吳郡人；陸曜，東都人；福先寺僧朏、同官尉高至，渤海人也；國子主簿晁溫，太原人也；鄠縣尉崔曼倩、永王府長史陳閎，潁川人也；監察史薛邕、太原人郭暉︰並是別識收藏之人。近則張郎中從申，侍郎惟素，——從申子也——蕭桂州祐，李方古，㱕侍郎登，道士盧元卿，韓侍郎愈，裴侍郎璘，段相鄒平公，中書令晉公裴度，李太尉德裕。〉蓄聚旣多，必有佳者，妍蚩渾雜，亦在銓量。是故非其人，雖近代亦朽蠹；得其地，則遠古亦完全。其有晉、宋名跡，煥然如新，已歷數百年，紙素彩色未甚敗，何故開元、天寶間蹤跡或已耗散？良由寶之不得其地也。夫金出於山，珠産於泉，取之不已，爲天下用。圖畵歲月旣久，耗散將盡，名人蓺士，不復更生，可不惜哉？夫人不善寶玩者，動見勞辱；舒失所者，操揉便損；不解裝褫者，隨手棄捐；遂使眞迹漸少，不亦痛哉！非好事者，不可妄傳書畵。近火燭不可觀書畵；向風日、正飡飲、唾涕、不洗手，並不可觀書畵。昔桓玄愛重圖書，每示賔客，客有非好事者，正飡寒具，〈按︰寒具，卽今之環餅，以酥油煑之，遂汚物也。〉以手捉書畵，大㸃汚，玄惋惜移時。自後每出法書，輒令洗手。人家要置一平安床褥，拂拭舒展觀之；大軸宜造一架，觀則懸之。凡書畵時時舒展，卽免蠹溼。自弱年，鳩集遺失，鑒玩裝理，晝夜精勤。每獲一、遇一幅，必孜孜葺綴，竟日寶玩。可致者，必貨弊衣、減糲食，妻子僮僕切切嗤笑。或曰：「終日爲無益之事，竟何補哉？」旣而歎曰：「若復不爲無益之事，則安能悅有涯之生？」是以愛好愈篤，近於成癖。每清晨閒景，竹窗松軒，以千乗爲輕，以一瓢爲倦，身外之累，且無長物，唯書與畵，猶未忘情。旣頹然以忘言，又怡然以觀閱，常恨不得竊觀府之名迹，以資書畵之廣博，又好事家難以假借，况少眞本。書則不得筆法，不能結字，已墜家聲，爲終身之痛；畵又迹不逮意，但以自娛。與夫熬熬汲汲，名利交戰於胸中，不亦猶賢乎？昔陶隱居啓武帝曰：「愚固博涉，患未能精。苦恨無書，願作主書令史；晚愛楷𨽻，又羨典掌之人。人生數紀之內，識解不能周流，天壤區區，惟恣五慾，實可愧耻！每以得作才鬼，猶勝頑仙。」此陶隱居之志也，由是書畵皆爲精玅。況凡鄙，於二道能無癖好哉？〈今彦遠又別撰集《法書要録》等，共爲二十。好事者得二書，則書畵之事畢矣。〉


《歷代名画記》二終

此作品在全世界都属于公有领域，因为作者逝世已经超过100年，且作品于1931年1月1日之前出版。

叙自古跋尾押署

前代府，自晉、宋至周、隋，收聚圖畵，皆未行印記，但備列當時鑒識蓺人押署。


宋

	張則　袁倩　陸綏



齊

	劉瑱　毛惠遠





	沈熾文　唐懷充　徐僧權　孫子眞　庾於陵　法象　徐湯　孫達　姚懷珍　胤祖　江僧寶　滿騫　陳延祖　顧操。



陳

	杜僧譚　黃高



北齊

	丁道矜



隋

	江總　姚察　朱异　何妥



大業年月日。〈奉勅裝。〉


開皇年月日。〈內史薛道衡署名跋尾。〉


亦有開皇年月日。〈叅軍事學士諸葛頴、諮議叅軍開府學士柳顧言、釋智果。〉


唐朝武德初，秦王府跋尾。〈主薄上開府薛收、文學褚亮，亦有褚亮下更署虞世南姓名。〉


貞觀中，褚河南等監掌裝背，並有當時鑒識人押署跋尾官爵姓名。貞觀十一年月日。〈兵曹史樊行整裝，合若紙，宣義郎行叅軍李德穎數，功曹叅軍金川縣開國男平儼、典司馬行相州都督府司馬蘇勗監、銀青光祿大夫行黃門侍郎扶風縣開國男韋挺監。〉


十二年月日。〈題署同十一年。〉


十三年月日。〈將仕郎直弘文館臣王行直裝，起居郎臣褚遂良監，司空許州都督趙國公臣無忌、開府儀同三司尚書左僕射太子少師國公臣玄齡、特進尚書左僕射申國公臣士廉、特進鄭國公臣徵、吏部尚書臣君集、——犯法後亦有楷却處。——中書令駙開馬都尉安德郡開國公臣楊師道、左衞大將軍武陽縣開國公臣李大亮、光祿大夫民部尚書莒國公臣唐儉、光祿大夫禮部尚書河間郡王臣孝恭、刑部尚書彭城縣開國公臣劉德威、兼太常卿扶風縣開國男臣韋挺、少府監安昌縣開國男臣馮長命、銀青光祿大夫行尚書左丞濟陽縣開國男臣唐皎。亦有不署馮長命、唐皎二人官爵姓名者。〉


十四年月日。〈將仕郎直弘文館臣張龍樹裝，某官士廉、某官徵、某官楊師道、起居郎臣褚遂良。亦有蔡臣撝裝。其玄齡、士廉、魏徴、師道、君集官爵姓名並同。師道後有左屯衛大將軍上柱國通川縣開國男臣姜行本。〉


十五年十六年月日。〈文林郎臣張龍𣗳裝，行起居郎臣褚遂良，楊師道、魏徵、房玄齡官爵並同上。房玄齡後，無已下人姓名。〉


十七年十八年月日。〈守黃門侍郎褚遂良監，亡他人官爵姓名，是開元中割却。〉


十九年月日。〈褚遂良監，亡他人官爵姓名，是開元中割却。〉


開元中，玄宗購求天下圖書，亦命當時鑒識人押署跋尾，劉懷信等亦或割去前代名氏，以己等名氏代之。開元五年月日。〈陪戎副尉王思忠裝，亦有張龍𣗳裝、王行眞裝，文林郎直秘書省臣王知逸監，宣義郎行左司禦率府錄事叅軍臣劉懷信監，——十年賜名匪矜。——宣義郎行左驍衞率府倉曹叅軍臣陸元悌監，——後至十一年爲給事中，賜名堅。——直集賢承讓郎行左金吾衞長史臣魏哲監，左散騎常侍崇文館學士上柱國舒國公臣褚無量、開府儀同三司上柱國國公臣姚崇、秘書監侍讀昭文館學士上柱國常山縣開國公臣馬懷素、銀青光祿大夫行中書侍郎同中書門下平章事監修國史上柱國許國公臣蘇頲、銀青光祿大夫守吏部尚書兼侍中監修國史上柱國廣平郡開國公臣宋璟。〉


十年月日。〈王思忠裝，同上，使承議郎守殿中丞知中書尚作事安昌縣開國男臣馮紹正、使朝議大夫簡較少府監臣陳義。〉


十五年月日。〈王府大農李仙舟裝背，內使尹奉祥監，是集賢画院書画。〉


建中十年月日。〈臣賀遂奇、劉逸江等，簡較副使掖庭令茹蘭芳、副使內寺伯臣宋遊瓌。〉


已上跋尾押署，書畫多同此例，今略舉大例言之，餘不具載。


叙古今公私印記

太宗皇帝自書「貞觀」二小字，作二小印。貞 觀
 

玄宗皇帝自書「開元」二小字，成一印。開元


又有「集賢印」、「祕閣印」、「翰林印」。〈各以判司所收掌圖書定印。〉翰林之印


又有「弘文之印」，恐是東觀舊印，印書者，其印至小。弘文之印


更有「元和之印」，恐是官印，多印搨本書畫。元和之印


諸好事家印，有東晉僕射「周覬」印，古小雌字。周顗


又有朝「徐僧權」印。徐


唐朝魏王泰印。龜益


太平公主駙馬武延秀玉印，胡書四字，梵音「三藐毋䭾」。三藐毋䭾


故潤州刺史贈左散騎常侍徐嶠之印。東海


嶠之子，吏部侍郎會稽郡公徐浩，浩子璹印。會稽


議郎竇蒙印、竇蒙審定蒙弟陽公曹竇臮印。竇臮


延王友竇永二小字印。軌飛 出出出出


金部郎中劉繹印。彭城矦書畫記


起居舍人李造印。陶安


鄂州司馬張懷瓘、弟盛玉府司馬懷瓌印。張氏永保


劍州司馬劉知章印。劉氏書印


光祿大夫中書令上柱國趙國公紹京印。書印


彥遠高祖中書令河東公印。河東張氏


曾祖相國魏國公印。鳥石矦瑞


祖相國高平公二字小印。鵲 瑞


又有「鵲瑞」二字同爲一印。鵲瑞


故相國司徒汧國公李勉印。李氏印


汧國公之子兵部員外郎李約印。約


又故相趙國公李吉甫印。賛皇


故史大夫黎榦印。黎氏


故桂州觀察使蕭祐印。蕭


故相國晉公韓滉印。滉


故相國鄴侯李泌印。鄴矦圖書刻𥩫


故犯法人宰相王涯印。永存珍秘


僕射馬總印。馬氏圖書


宣州長史周昉印。周昉


劍州刺史王朏印。王朏


張敦簡印。齊臣 常山之印


已上諸印記，千百年可爲龜鏡。


別有軍矦司馬 安國亭矦 益 萬古 任氏言事 倚歟劉鄭 㱕[垒-厶+一]淮水 軍司司馬


已上並未尋討去處，皆是鑒賞寶玩之家印記，並可爲驗證。


蕭公書印 溫氏之印 模搨印信 又有褚氏印，非褚河南之印也。褚氏書印


文經 遠書 承福印信


此外更有諸家印署，皆非鑒識，但偶獲圖畵，便卽印之，不足爲證驗，故不具錄。若不識圖畵，不煩空驗印記。雖然，自古及近代府、購求之家，藏蓄傳授閱翫，其人至多，是以要明跋尾印記，乃是書畵之本業耳。


論裝背褾軸

自晉代已前，裝背不佳。宋時曄，始能裝背。宋武帝時徐爰，明帝時虞龢、巢尚之、徐希秀、孫奉伯，編次圖書，裝背爲玅。武帝命朱异、徐僧權、唐懷𠑽、姚懷珍、沈熾文等，又加裝𧅰。國朝太宗皇帝，使典儀王行眞等裝褫，起居郎褚遂良、較書郎王知敬等監領。凡圖書本是首尾完全著名之物，不在輒議割截移攺之限；若要錯綜次第，或三紙五紙，三扇五扇，又上、中、下等相揉雜；本亡銓次者，必宜與好處爲首，下者次之，中者最後。何以然？凡人觀畵，必銳於開卷，懈怠將半，次遇中品，不覺留連，以至卷終。此虞龢論裝書畵之例，於理甚暢。凡煮糊，必去筋，稀緩得所，攪之不停，自然調熟。徃徃入少細研薰陸香末，出自拙意，永去蠹而牢固，古人未之思也。汧國公家背書畵，入少蠟，要在密潤，此法得宜。〈趙國公李吉甫︰「背書要黃硬。」家有數帖黃硬書，都不堪。〉候陰陽之氣以調適，秋爲上時，春爲中時，夏爲下時。暑溼之時不可用。勿以熟紙背，必皺起；宜用白滑漫薄大幅生紙，紙縫先避人面及要節處。若縫縫相當，則强急，卷舒有損，要令參差其縫，則氣力均平。太硬則强急，太薄則失力。絹素彩色，不可擣理。紙上白畫，可以石妥帖之，宜造一大平案，漆板朱界，其曲直。古𦘕必有積年塵埃，須用皁莢清水數㝛漬之，平案扞去其塵垢，𦘕復鮮明，色亦不落。補綴擡䇿，油絹襯之，直其邉際，密其隟縫，端其經緯，就其形，拾其遺脫，厚薄均調，潤潔平穩。然後乃以鏤沉檀爲軸首，或褁鼊束金爲飾，白檀身爲上，香潔去蟲。小軸白玉爲上，水精爲次，琥珀爲下；大軸杉木漆頭，輕圓最玅。前代多用雜寶爲飾，易爲剝壞，故貞觀、開元中，內府圖書，一例用白檀身，紫檀首，紫羅褾織成帶，以爲官畫之褾。或者︰「書畫以褾軸賈害，不宜盡飾。」曰︰「裝之珍華，裛以藻繡，緘縢蘊藉，方爲宜稱。〈其古之異錦，具李章武所集《錦譜》。〉必若大盜至焉，亦何計寶惜？朝大聚圖書，自古爲盛，湘東之敗，烟熖漲天，此其運也。况乎私室寶持，子孫不肖，大則胠篋以遺勢家，小則舉軸以易朝饌，此又時也，亦何嗟乎？」


記兩京外州寺觀畫壁〈會昌中多毀拆，今亦具載，亦有好事收得画壁在人家者。〉

兩京寺觀等畫壁


太清宮〈殿內絹上寫玄元眞是吳。〉


薦福寺〈天飛白書額。〉


淨土院門外兩邊，吳畫神鬼，南邊神頭上龍，爲玅。


西廊菩提院，吳畫《維摩詰行變》。


律院北廊，張璪、畢宏畫。


西南院佛殿內東壁，及廊下行僧，並吳畫，未了。


興善寺殿內壁畫至玅，失人名。〈按︰裴《錄》：「此寺有劉焉画。」恐是。〉


西南舍利塔內曹畫，西面尹琳畫。


東廊從南第三院小殿柱間，吳畫神，工人裝損。


三藏院閣畫至玅，失人名。


慈恩寺塔內面東西間，尹琳畫，西面菩薩騎獅子，東面騎象。


塔下南門，尉遲畫；西壁《千鉢文殊》，尉遲畫。


南北兩間及兩門，吳畫，并自題。


塔北殿前牕間，吳畫菩薩；殿內，楊庭光畫《經變》，色損。


大殿車軒廊北壁，吳畫未了。舊傳是吳，細看不是。


大殿東廊從北第一院，鄭䖍、畢宏、王維等白畫。


入院北壁，二神甚玅，失人名。


兩廊壁間，閻令畫，中間及西廊，李果奴畫行僧。


塔之東南中門外偏，張孝師畫《地獄變》，已剝落。


院內東廊從北第一房間南壁，韋鑾畫松樹。


大佛殿內東壁好畫，失人名。


中三門裏兩面，尹琳畫神。


龍興觀大門內，吳畫神，已摧剝。


殿內東壁，吳畫《明眞經變》。


北面從西第二門，董諤白畫。


唐安寺塔下，尹琳、李眞畫。


北堂內西壁，朱審畫山水。


光宅寺東菩薩院內北壁東西偏，尉遲畫《降魔等變》；殿內，吳生、楊廷光畫；又尹琳畫《西方變》。


玄眞觀殿內玄元及侍眞座上，陳靜心畫樂天及神；殿內外，程雅、陳靜心畫。


資聖寺〈殷仲容題額。〉檀章畫中三門東牕間。


南北面，吳畫高僧。


大三門東南壁，姚景仙畫《經變》。


寺西門直西院外神及院內《經變》，楊廷光畫。


北圓塔下，李眞、尹琳絹畫菩薩。


寶剎寺佛殿南，楊契丹畫𣵀槃等變相。〈與裴《錄》同。據裴《画錄》，亦有鄭画，今不見也。〉西廊，陳靜眼畫《地獄變》，又有楊廷光畫。


興唐寺三門樓下，吳畫神。


東般若院，楊廷光畫山水等。


西院，韓幹畫《一行大師眞》，徐浩書讃。又有吳生、周昉絹畫。中三門內東西偏兩壁，尉遲畫。


殿軒廊東西南壁，吳畫。


淨土院，董諤、尹琳、楊垣、楊橋畫。


院內次北廊向東，塔院內西壁，吳畫《金剛變》，工人成色損。


次南廊，吳畫《金剛經變》及郗等，并自題。


小殿內，吳畫神、菩薩、帝釋，西壁《西方變》，亦吳畫。


東南角，吳弟子李生畫《金光明經變》。


講堂內，楊廷光畫。


菩提寺佛殿內東西壁，吳畫神鬼，西壁工人布色損。佛殿壁帶間，亦有楊廷光白畫。


殿內東西北壁，並吳畫。其東壁，有菩薩轉目視人，法師文漵亡何令工人布色，損矣！


東壁，董諤畫《本行經變》。


佛殿上构欄，耿昌言畫水族。


佛殿內東壁，楊廷光畫。〈據《西京記》合有鄭画，今亡。〉


萬安觀公主影堂東北小院南行，屋門外北壁，李昭道畫山水。


淨域寺〈據裴《画錄》，此寺有孫尚子画，今不見。〉


三階院東壁，張孝師畫《地獄變》，杜懷亮書牓子。


院門內外神鬼，王韶應畫，王什書牓子。〈王什、杜懷亮書，人罕知，有書迹甚高，似書。〉


景公寺東廊南間，東門南壁，畫行僧，轉目視人。


中門之東，吳畫地獄，并題。


西門內西壁，吳畫帝釋，并題次；南廊，吳畫。


三門內東西畫至妙，失人名。


青龍寺中三門外東西，王韶應畫。


殿上東西向二神，吳生畫。


安國寺東車門直北東壁，北院門外畫神兩壁，及武帝、郗等，並吳畫，并題。


經院小堂內外，並吳畵。


西廊南頭院西面堂內南北壁，并中三門外東西壁，梵王、帝釋，並楊廷光畵。


三門東西兩壁釋、天等，吳畵，工人成色損。


東廊大法師院塔內，尉遲畵及吳畵。


大佛殿東西二神，吳畵，工人成色損。


殿內《維摩變》，吳畵。


東北《𣵀槃變》，楊廷光畵。


西壁《西方變》，吳畵，工人成色損。


殿內正南佛，吳畵，輕成色。


開元觀西廊院天尊殿前龍虎君、《明眞經變》及西壁，並楊廷光畵。門西牕上下，楊仙喬畵。


雲花寺小佛殿有趙武端畵《淨土變》。


西廊北院門上北面，王知愼畵。


寶應寺多韓幹白畵，亦有輕成色者。


佛殿東西二菩薩亦幹畵，工人成色損。


西南院小堂北壁，張璪畫山水。


院南門外，韓幹畫側坐毗沙門天王。


北下方西塔院下，邊鸞畫牡丹。


宜觀三門兩壁及東西廊，並吳畫。


殿上牕間眞人，吳畫。


殿前東西二神，解倩畫。


殿外東頭東西二神，西頭東西壁，吳生并楊廷光畫。牕間寫眞，及明皇帝、上佛公主等圖，陳閎畫。


永壽寺三門裡，吳畫神。


千福寺〈在安定坊。會昌中毀寺後却置，不攺舊額。〉寺額，上官昭容書。〈毀寺後有僧收得，再置却懸之。〉中三門外東行南，太宗皇帝撰《聖教序》。〈弘福寺沙門懷仁集王右軍書。〉西行，楚金和尚《法華感應碑》、〈顏魯公書，徐浩題額。〉碑陰。〈沙門飛錫𢰅，吳通微書。〉


東塔院〈額，高力士書。〉𣵀槃、鬼神，〈楊惠之書。〉門屋下內外面，楊廷光白画鬼神，并門屋下兩面四五間。


西塔院玄宗皇帝題額。


北廊堂內，南嶽智顗思大禪師、法華七祖及弟子影。〈弟子壽王主薄韓幹筆貌，遺法弟子沙門飛錫𢰅頌并書。〉繞塔板上，《傳法二十四弟子》。〈盧稜伽、韓幹画，裏面吳生，画時菩薩現吳生貌。〉塔北普賢菩薩、鬼神，似是尹琳畫。〈相傳是楊廷光画，画時筆端舍利從空而落。〉塔院門兩面內外，及東西向裏各四間，吳畫鬼神、帝釋。〈極妙。〉塔院西廊〈沙門懷素草書。〉《天師眞》，韓幹畫。此東塔，玄宗感夢置之。


《楚金眞》，吳畫。《彌勒下生變》。〈韓幹正画，細小稠鬧。〉


院門北邊碑、〈顔魯公書，岑勛𢰅。〉南邊碑，〈張芬書。〉向裏面壁上碑，〈吳通微書，僧道秀𢰅。〉造塔人，〈木匠李伏橫、石作張愛兒。〉石井欄篆書。〈李陽冰，石作張愛兒。〉東閣，肅宗置。〈面東碑，韓擇木八分書，王据𢰅。〉天台《智者大師碑》，〈張芬書。〉佛殿東院西行南院。〈殿內有李綸画《普賢菩薩》，田琳画《文殊師利菩薩》。〉


崇福寺〈武題額。〉西庫，牛昭、王陁子畫山水。


東山亭，劉整畫山水。


西庫門外西壁神，吳畫，自題。


化度寺，〈殷仲容題額。〉楊廷光、楊仙喬畫《本行經變》，盧稜伽畫《地獄變》，今殘兩頭少許耳。


溫國寺淨土院，尹琳畫，三門內吳畫鬼神。南北牕門，畫神，失人名。


定水寺〈王羲之題額，從荊州移來。〉殿內東壁北二神、西壁三帝釋，並張僧繇畫。〈從上元縣移來。〉餘七神及下小神，並解倩畫。


殿內東壁，孫尚子畫維摩詰，其後屏風臨古迹帖，亦玅。


中間亦孫尚子畫，東間不是孫，亦玅，失人名。


內東西壁及前面門上，並似展畫，甚玅。前面有《三圓光》，皆突生壁牕間，菩薩亦玅。


奉恩寺中三門外西院北，尉遲畫本國王及諸親族。次塔下小畫，亦尉遲畫。此寺本是乙僧宅。


龍興寺佛殿，鄭法輪畫。


懿德寺三門樓下兩壁神，中三門東西《華嚴變》，並玅。


三門西廊東，陳靜眼畫山水。


大殿內畫極玅，失人名。


勝光寺西北院小殿南面東西偏門上，王定畫行僧，及門間菩薩圓光。


三門外神及帝釋，楊仙喬畫。


三門北南廊，尹琳畫。


塔東南院，周昉畫《水月觀自在菩薩》掩障，菩薩圓光及竹，並是劉整成色。


西明寺〈玄宗朝南薰殿學士劉子臯書額。〉入西門南壁，楊廷光畫神兩鋪，成色損。


東廊東面第一間，《傳法者圖讃》，褚遂良書。第三間利防等，第四間曇柯迦羅，並歐陽通書。


寺東崇福寺壁碾，陳積善畫山水。


三階院，蔡金剛、長壽畫。


淨法寺殿後，張孝師畫《地獄變》。


東壁，長壽畫。〈與裴孝源《錄》同。〉西壁亦玅，失人名。


空觀寺本周時村佛堂，遶壁當時名手畫。佛堂在寺東廊南院，佛殿南面東西門上，袁子昂畫。又有三絕，是佛殿門扇、孔雀及二龍。


崇聖寺西殿內，董伯仁畫。


東殿，展子䖍畫。〈展画與裴《錄》同。〉西北，鄭德文畫。


淨景寺〈殷仲容題額。〉


濟度寺〈殷仲容題額。〉


玄都觀殿內，長壽畫。


海覺寺〈歐陽詢題額。〉三門內，王韶應畫。小殿前面，董畫像。


雙林塔西面，展畫；後面，是鄭畫，尤玅。


西南院門北壁，畫神，失名，甚玅，或鄭法士。


壽果寺殿內畫甚玅，失人名。


紀國寺西禪院小堂，鄭法輪畫，甚碎。


褒義寺殿後東西畫，似是王定。


佛殿西壁《𣵀槃變》，盧稜伽畫，自題。


西禪院殿內，杜景祥、王元之畫。


大雲寺東浮圖北有塔，俗呼爲七寶塔，隋文帝造，馮提伽畫，瘦馬并帳幕、人物已剝落。又東壁北壁，鄭法輪畫；西壁田僧亮畫；外邊四面，楊契丹畫《本行經》。〈據裴《錄》，此寺亦有展画，其田、楊、鄭並同。〉塔東叉手下畫邪，雙目隨人物轉盻。


三階院牕下曠野雜獸，似是張孝師。


西南淨土院遶殿僧，至玅，失人名。


永泰寺殿及西廊，李雅畫聖僧。


東廊懸門，楊契丹畫。


東精舍，鄭法士畫《滅度變相》。


摠持寺門外東西，吳畫，成色損。


佛殿內西面，孫尚子畫。


三藏院小佛殿內四壁，尹琳、李仲昌畫。


堂內，李仲昌畫恩大師影。


莊嚴寺〈兩寺並殷令名題額。〉南門外白蕃神，尹琳畫。


中門外東西，盧稜伽畫兩壁，甚大。


祕書省，薛稷畫鶴，賀知章題詩，在東祕書㕔，郎餘令畫鳳，在書閣柱上，都不成畫，不堪觀。先亦有小山水在書閣上，今已無。史臺殿中㕔，吳畫山水，據其畫跡，不是吳。又蕭桂州祐畫山水，將作監劉整畫山水；太常寺太卿後㕔，洽畫山水。


禪定寺〈裴孝源《画錄》：「有陳善見画。」〉


西禪寺〈裴孝源：「有孫尚子画。」〉


開業寺〈裴《錄》：「有曹仲達、李雅、楊契丹、鄭法士画。」〉


清禪寺〈裴《錄》：「有鄭法士画。」〉


延興寺〈裴《錄》：「有鄭法士、李雅画。」〉


		已上上都。





東都等寺觀畫壁


福先寺三階院，吳畫《地獄變》，有病龍最玅。


寺三門兩頭，亦似吳畫。〈係本寺三階院。〉


天宮寺三門，吳畫《除災患變》。板上二菩薩，張僧繇畫。〈從江南將來。〉


長壽寺門裏東西兩壁鬼神，吳畫。


佛殿兩軒行僧，亦吳畫。


菜園精舍內，王韶應畫。


敬愛寺〈據裴孝源《画錄》：「有孫尚子画。」彦遠按：敬愛寺是中宗皇帝爲高宗、武置。孫尚子是隋朝画手，裴君所記爲謬矣。〉佛殿內，菩提𣗳下彌勒菩薩塑像，麟德二年，自內出王玄策取致西域所圖菩薩像爲樣。〈巧兒、張壽、宋朝塑，王玄策指揮，李安貼金。〉東間彌勒像，〈張智藏塑，——卽張壽之弟也。——陳永承成。〉西間彌勒像，〈竇弘果塑。已上三處像光及化生等，並是劉爽刻。〉殿中門西神，〈竇弘果塑。〉殿中門東神，〈趙雲質塑，今謂水聖神也。〉此一殿功德，並玅選巧工，各騁奇思，莊嚴華麗，天下𠔏推。西禪院殿內佛寺并山，〈並竇弘果塑。〉東禪院般若臺內佛事，中門兩神，大門內外四金剛，并獅子、崑崙各二，并迎送金剛神王及四大獅子，兩食堂講堂兩聖僧，〈已上並是竇弘果塑。〉大殿內東西面壁畫，〈劉行臣描。〉維摩詰盧舍那，〈並劉行臣描，趙龕成。自餘並聖曆以後劉茂德、皇甫節恭成。〉《法華太子變》，〈劉茂德成，卽行臣子。〉西壁《西方佛會》，〈趙武端描。〉《十六觀》及《閻羅王變》，〈劉阿祖描。〉西禪院北壁《華嚴變》，〈張法受描。〉北壁門西一間佛會及山水，〈何長壽描。〉人物等，〈張法受描，趙龕成。〉東西兩壁《西方彌勒變》，并禪院門外道西行道僧，〈並神龍後王韶應描，董忠成。〉禪院內西廊壁畫，〈開元十年吳道子描。〉《日藏月藏經變》及《報業差別變》，〈吳道子描，翟琰成。《罪福報應》是雜手成，所以色損也。〉東禪院殿內《十輪變》，〈武靜藏描。〉東壁《西方變》。〈蘇思忠描，陳慶子成。〉殿間菩薩及內廊下壁，〈武靜藏描，陳慶子成。〉講堂內大寶帳，〈開元三年史小淨起樣，隨隱起等是張阿乾生銅作并蠟樣，是李正、王兼亮、郭兼子。〉天大香爐，〈高五尺五寸，濶四尺，重二千斤。〉又大金銅香爐，〈毛婆羅樣，後更加木座及須彌山浮趺等，高一丈二尺，張阿乾蠟樣。〉金銅幡十三口，〈長一丈二尺，張李八寫，并成。〉畫絹幡十三口。〈金銅脚，長一丈二尺，張李八寫，并成。又四口亦長一丈二尺，雜手成。〉


大院紗廊壁《行僧》，中門內已西，〈並趙武端描，惟唐三藏是劉行臣描，亦成。〉中門內已東五僧，〈師奴描。〉第六僧已東，至東行南頭第二門已南，〈並劉行臣描。〉已北，〈並趙武端描，或劉行臣描。〉中門西邊紗廊外面，〈並聖歷已後劉茂德描，陳庶子成。〉中門內立神，大門內坐神，〈並劉行臣描。〉中門東立神，及神之東西兩鬼，〈聖曆後，有神英法師，令何長壽掃却，欲重描。神英京兆黨何生，洛下衆僧黨劉行臣。時人以何生雖善山水，至於画神不如劉，劉爲關東獨步，與西京長壽齊名。洛下之意，抑何進劉，不許神英之請，還遣行臣之子茂德，續其父画。今中門東神，及兩鬼腰已上新接者，亦不迨其父矣。〉其《日藏月藏經變》，有病龍，又玅於福先寺者。殿內則天眞，山亭院《十輪經變》、《華嚴經》，並武靜藏畫。龍王面上蜥蜴及懷中所抱鷄，尤玅。　山亭院北及門樓內兩廂，震亶、支提二神，並劉行臣畫，今暗。第二門東神，亦行臣畫，今暗。〈彦遠遊西京寺觀不得遍，惟敬愛寺得細探討，故爲詳僃。〉


龍興寺西禪院殿東頭，展畫《八國王分舍利》。


大雲寺門東兩壁鬼神、佛殿上菩薩六軀，《淨土經變》，閣上《婆叟仙》，並尉遲畫，黃犬及鷹最妙。


弘聖寺，陳靜眼、張志畫。


昭成寺西廊障日《西域記圖》，楊廷光畫。


三門下護法二神，張遵禮畫。


香爐兩頭《淨土變》、《藥師變》，程遜畫。


聖慈寺西北禪院，程遜畫。《本行經變》，維摩詰并諸功德，楊廷光畫。


弘道觀《東封圖》，是吳畫，《兩京記》乃「非名手畫」，誤也。城北老君廟，吳畫，杜甫詩：「五聖聯龍衮，千官列雁行。畫手看前輩，吳生獨擅塲。」


光嚴寺〈裴孝源：「有董伯仁画。」〉　天女寺〈裴︰「有展画。」今不見。〉


		已上東都。





會昌五年，武宗毀天下寺塔，兩京各留三兩所，故名畫在寺壁者，唯存一二。當時有好事，或揭取陷於屋壁，已前所記者，存之葢寡。先是，宰相李德裕鎭浙西，創立甘露寺，唯甘露不毀。取管內諸寺畫壁置於寺內，大約有：


顧愷之畫維摩詰，在大殿外西壁。


戴安道文殊，在大殿外西壁。


陸探微菩薩，在殿後面。


謝靈運菩薩六壁，在天王堂外壁。


張僧繇神，在禪院三聖堂外壁。


張僧繇菩薩十壁，在大殿兩頭。


張僧繇菩薩并神，在文殊堂外壁。


展子䖍菩薩兩壁，在大殿外。


韓幹行道僧四壁，在文殊堂內。


陸曜行道僧四壁，在文殊堂內前面。


唐湊《十善十惡》，在三門外兩頭。


吳道子僧二軀，在釋迦道塲外壁。


吳道子鬼神，在僧伽和尚南外壁。


王陁子須彌山海水，在僧伽和尚外壁。〈顧画維摩詰，初置甘露寺中，後爲盧尚書簡辭所取，寶於家，以匣之。大中七年，今上因訪宰臣此画，遂詔壽州刺史盧簡辭求以進，賜之金帛，以画示百寮，後收入內。〉


述古之祕畫珍圖


古之祕畫珍圖，固多散逸，人間不得見之。今粗舉領袖，則有：


《龍魚圖》 《六甲隱形圖》


《五帝鈎命決圖》 《孝經祕圖》


《孝經左契圖》 《孝經雌雄圖》


《遁甲開山圖》〈王粲。〉　《甘泉宮圖》〈漢武。〉


《漢麟閣圖》二〈武帝一、宣帝一。〉　《鴻都門圖》〈孔聖七十子。〉


《西王母益地圖》〈舜。〉　《南都賦圖》〈戴安道。〉


《雲漢圖》〈劉褒。〉　《黃帝明堂圖》〈漢武。〉


《五嶽眞形圖》〈漢武。〉　《韓詩圖》〈十四。〉


《論語圖》〈二。〉　《蚩尤王子兵法營陣圖》


《魯班攻戰器械圖》　《黃帝攻法圖》


《伍胥水戰圖》　《吳孫子兵法雲氣圖》


《五星八卦二十八宿圖》


《十二星宮圖》〈三。〉　《日月交會九道圖》


《分野璇璣圖》〈八。〉　《望氣圖》〈一。〉


《河圖》〈十三，又八卷。〉　《詩緯圖》〈一。〉


《春秋圖》〈一。〉　《孝經䜟圖》〈十二。〉


《浸潭泥圖》〈七。〉


《八卦八風十二時二十八宿音律圖》〈十一。〉


《周公成壞吉圖》〈一。〉　《妖怪圖》〈四。〉


《相宅園地圖》〈一。〉　《黃帝樊薛許氏相圖》〈一。〉


《陰陽宅相圖》〈一。〉　《馬像圖》〈一。〉


《三王相鷹圖》〈一。〉　《療馬百病圖》〈四。〉


《老子黃庭經圖》〈一。〉　《大蒐神芝圖》〈十二。〉


《黃帝昇龍圖》〈一。〉　《山海經圖》〈六，又鈔圖一。〉


《太史公漢書圖》〈八，又《漢記圖》三，太史公画二十八人。〉


《大荒經圖》〈二十六。〉　《河圖括地象圖》〈十一。〉


《天地郊社圖》　《諸鹵簿圖》〈不僃錄，篇目至多。〉


《古聖賢帝王圖》〈二，又六。〉　《古瑞應圖》〈二。〉


《魏帝所撰雜畫圖》〈一。〉　《魏順應圖》〈四十。〉


《大駕鹵簿圖》〈三。〉　《明帝太學圖》〈三。〉


《列仙傳圖》〈一。〉　《搜神記圖》〈四，荀。〉


《百國人圖》〈一。〉　《地形圖》〈一，張衡。〉


《地形方丈圖》〈一，裴秀。〉　《孫子八陣圖》〈一。〉


《太一三宮用兵成圖》〈二。〉　《渾天宣夜圖》〈各一。〉


《日月交會圖》〈一。○鄭玄註。〉


《章賢十二時雲雨氣圖》〈一〉


《十二屬神圖》〈一〉　《神農本草例圖》〈一。〉


《周禮圖》〈十四。〉　《周室王城明堂宗廟圖》


《江圖》〈三，劉氏，又一張氏。〉


《吳孫牝牡八變陣圖》〈二。〉


《黃石公五星圖玄圖》〈一。〉　《占日雲氣圖》〈京兆夏氏、魏氏等並有。〉


《二十八宿分野圖》〈一。〉　《風角五音圖》


《三禮圖》〈十卷，阮諶等撰。又十二卷，隋文帝開皇二十年勅有司撰，左武𠊱執旗侍官夏矦朗画。〉


《爾雅圖》〈上下兩卷，陳尚書令江灌，字德源，至武德中爲隋州司馬，并著《爾雅賛》二卷，《音》六卷。〉


《忠孝圖》〈二十卷，唐故凉州都督李襲譽貞觀三年撰奏，上嘉之，并《傳賛》。〉


《漢明帝畫宮圖》〈五十卷，第一起庖犧，五十雜画賛。漢明帝雅好画圖，別立画官，詔博洽之士班固、賈逵輩，取諸經史事，命尚方画工圖画，謂之《画賛》，至陳思王曹植爲《賛傳》。〉


《益州學堂圖》〈十，画古聖帝賢臣七十子，後代又增漢、晉帝王名臣，蜀之賢相牧守，似東晉時人所𢰅。〉


《魯廟孔子弟子圖》〈五，是魯國廟堂東西廂画圖。〉


《傳國璽圖》〈一，姚察𢰅并記。〉　《洛陽圖》〈一名《楊宮圖狀》，楊佺期撰。〉


《區宇圖》〈一百二十八卷，每卷首有圖，虞茂氏𢰅。〉


《職貢圖》〈一。外國酋渠、諸番土俗本末，仍各圖其來貢者之狀。《金樓子》言之，元帝画。〉


《中天竺國圖》〈有《行記》十卷，《圖》三卷，明慶三年王玄策𢰅。〉


《祥瑞圖》〈十卷，起天有黃道，失𢰅者。〉


《符瑞圖》〈十卷︳行日月，楊廷光并集孫氏、熊氏圖。〉


《白澤圖》〈一卷，三百二十事，出《抱子》，黃帝巡東海而遇之。〉


《古今藝術圖》〈五十卷，旣画其形，又說其事，隋煬帝撰。〉


《靈秀本草圖》〈六，起赤箭，終蜻蜓，源平仲𢰅。〉


《本草圖》〈二十五，其形狀蘇敬撰，明慶中事。〉


《易狀圖》〈一。〉　《靈命本圖》〈二。〉


《辯靈命圖》〈二。〉


右略舉其大綱，凡九十有七，尚未盡載。

此作品在全世界都属于公有领域，因为作者逝世已经超过100年，且作品于1931年1月1日之前出版。

軒轅時

史皇，黃帝之臣也。始善圖畵，創𡸁法，體象天地，功侔造化，首冠群工，不亦宜哉！〈見《世本》，與蒼頡同時。〉


周

封膜，周時人，善畵，見《穆天子傳》。郭璞云：「姓封，名膜。」


齊

敬君者，善畵。齊王起九重臺，召敬君畵之。敬君久不得歸，思其妻，乃畵妻對之。齊王知其妻美，與錢百萬，納其妻。〈劉向《說苑》具載。〉


秦

列裔，謇涓國人。秦皇二年，本國獻之。口含丹墨，噴壁成龍獸；以指歷地，如繩界之；轉手方圓，皆如規矩度。方寸內，五嶽、四瀆，列土僃焉。善畵鸞鳳，軒軒然惟恐飛去。〈見王子年《拾遺錄》。〉


漢

毛延壽〈杜陵人。〉　陳敞〈安陵人。〉　劉白〈新豐人　〉　龔寛〈洛陽人。〉　陽望〈下杜人。〉　樊育〈長安人。〉


已上六人並永光、建昭中畵手。時元帝後宮旣多，使圖其狀，每披圖召見。諸宫人競賂畵工錢帛，獨王嬙貌麗，意不茍求，工人遂爲醜狀。及匈奴求漢美女，上按圖召昭君行。帝見昭君貌第一，甚悔之，而籍已定。乃窮其事，畵工皆棄市，籍其家貲，皆巨萬。毛延壽畵人老少美惡，皆得其眞。陳敞、劉白、龔寛，並工牛馬，但人物不及延壽。陽望、樊育亦善畵，尤善布色。〈見葛洪《西京雜記》。〉


後漢

趙岐，字邠卿，京兆長陵人。多才藝，善畵。自爲壽藏於郢城，畵季、子産、晏嬰、叔向四人，居賔位，自居主位，各爲讃頌。獻帝建安六年，官至太常卿。〈見曄《東漢書》。〉


劉褒，漢桓帝時人。曾畵《雲漢圖》，人見之覺熱；又畵《北風圖》，人見之覺凉。官至蜀郡太守。〈見孫暢之《述画記》及張華《博物志》。〉


蔡邕，字伯喈，〈裴孝源所定品第云︰「伯喈在下品。」〉陳留圉人。工書畵，善鼓琴。建寜中爲郎中。校書東觀，刋正《六經》文字，書于太學石壁，天下模學。又創八分書體。爲左中郎將，封高陽鄕侯。年六十一。靈帝召邕畵赤泉矦五代將相於省，〈喜、震、叔、節、賜、彪。〉兼命爲讃及書。邕書畵與讃，皆擅名於代，時稱三美。〈見《東觀漢記》，并孫暢之《述画》。有《講學圖》、《小列女圖》傳於代。〉


張衡，字平子，南陽西鄂人。高才過人，性巧，明天象，善畵。累拜侍中，出爲河間王相。年六十二。昔建州浦城縣山，有獸名「駭神」，豕身人首，狀貌醜惡，百鬼惡之，好出水邊石上。平子徃寫之，獸入潭中不出。或：「此獸畏人畵，故不出也，可去紙筆。」獸果出。平子拱手不動，潛以足指畵獸，今號爲巴獸潭。〈見郭氏《異物志》。彦遠按：《三齊記》︰「昔秦始皇見海神，使左右巧者以足画之。」又按：應劭《風俗通》︰「公輸班見水上𧋠形，以足画之。」巧者非止於手運思，腳亦應乎心也。〉


劉旦、楊魯，並光和中畵手，待詔尚方，畵於洪都學。〈二人並見謝承《後漢書》。〉


魏

少帝曹髦，字士彦，〈中品。〉東海定王霦之子。幼好學，善書畵。初封高貴鄕公，後卽帝位。甘露三年卒，年二十。〈《魏志》有傳。〉曹髦之迹，獨高魏代，謝赫等雖著《畵品》，皆闕而不載。彦遠今著此書，不必僃見其蹤跡，但自古善畵者，卽載之。〈有《祖二䟽圖》、《盜跖圖》、《黃河流勢》、《新豐放雞犬圖》傳於代。又有《於陵子》、《黔婁夫妻圖》。〉


楊脩，字德祖，〈中品下。〉華陰人也。有俊才，爲丞相主簿，與陳思王友善。武帝以知有餘，又袁氏之甥也，且宻於植，遂惡之。〈《魏志》有傳。《西京圖》、《嚴君平像》、《吳季像》，並晉明帝題字，傳於代。〉


桓範，字元則，沛國龍亢人。少以才學稱，時號「智囊」。善丹青。在漢爲羽林左監，入魏拜大司農。〈《魏志》有傳。〉


徐邈，字景山，燕國薊人。性嗜酒，善畵。爲侍中、司空、都鄕矦。年七十六，謚曰穆。〈《魏志》有傳。〉顔光祿云「魏陽元之射，徐侍中之畵」是也。魏明帝遊洛水，見白獺，愛之不可得。邈曰：「獺嗜鰿魚，乃不避死。」遂畵板作鱝魚懸岸，群獺競來，一時執得。帝嘉歎曰：「卿畵何其神也！」荅曰：「臣未嘗執筆，人所作者，自可庶幾。」〈見《續齊諧記》。〉


吳

曹不興，〈中品上。〉吳興人也。孫權使畫屏風，誤落筆㸃素，因就成蠅狀。權疑其眞，以手彈之。時稱吳有八絕。〈張㪍《吳錄》云：「八絕者，菰城鄭嫗善相，劉敦善星象，吳範善候風氣，趙達善算，嚴武善棊，宋壽善占夢，皇象善書，曹不興善画，是八絕也。」〉吳赤烏中，不興之青谿，見赤龍出水上，寫獻孫皓，皓送祕府。至宋朝，陸探微見畵，歎其玅，因取不興龍置水上，應時蓄水成霧，累日霶霈。謝赫：「不興之迹，代不復見，祕閣內一龍頭而已。觀其風骨，擅名不虛。」在第一品，陸之下、衛之上。李嗣眞：「不興以一蠅輒擅重價，列於上品，恐爲未當。况拂蠅之事，一說是楊脩。謝赫黜衛進曹，是涉貴耳之論。」彦遠按：楊脩與魏太祖畵扇，悞㸃成蠅，遂有二事。孫暢之《述畵記》亦。而李大夫之論，不亦迂闊。況不興畵名，冠絕當時，非止於拂蠅得名。但今代無其迹，若以品第在衛之上，則未敢知。〈《一人》白画，雜紙画《龍虎圖》，紙畵《青谿龍》、《赤盤龍》、《南海監牧十種馬》，《夷子蠻》并《獸》、《龍頭》四，並傳於前代。〉


吳王趙夫人，丞相趙遠之妹。善書畵，巧玅無雙。能於指間以綵絲織爲龍鳳之錦，宮中號爲「機絕」。孫權嘗歎魏蜀未平，思得善畵者，圖山川地形。夫人乃進所寫江湖九州山之勢。夫人又於方帛之上，繡作五列國地形，時人號爲「針絕」。又以膠續絲髮輕幔，號爲「絲絕」。〈見王子年《拾遺錄》。〉


蜀

諸葛亮，字孔明。彦遠按：常璩《華陽國志》：「亮以南夷之俗難化，乃畵《夷圖》以賜夷，夷甚重之。」


亮子瞻，字思遠。善書畵。爲侍中僕射、軍師將軍。〈見《蜀志》。〉

此作品在全世界都属于公有领域，因为作者逝世已经超过100年，且作品于1931年1月1日之前出版。

晉

明帝司馬紹，字道幾，〈下品上。〉元帝長子。幼異，有對日之奇。及長，善書畫，有識鑒，最善畫佛像。《蔡謨集》：「帝畫佛於樂賢堂，經歷宼亂，而堂獨存。顯宗効著作爲頌。」大寜中，年二十七，謚曰明帝，廟號肅祖。〈見《晉書》。〉謝︰「雖畧於形色，頗得神氣，筆迹超越。」〈彦遠曾見晉帝《毛詩圖》，舊目「羊欣題字」，驗其迹，乃于敬也。《豳詩七月圖》、《毛詩圖》二、《列女》二、《史記列女圖》二、《雜鳥獸》五、《游清池圖》二、《息徒蘭圃圖》、《雜畏鳥圖》、《洛神賦圖》、《游獵圖》、《雜禽獸圖》、《東王公西王母圖》、《洛中貴戚圖》、《穆王宴瑤池圖》、《漢武囘中圖》、《瀛州神圖》、《人物風土圖》，傳於代。又畫《列女》、《禹會塗山》、《殷湯伐桀圖》。〉


荀勗，字公曾，〈中品下〉，潁川人。多才藝，善書畫。在魏爲大將軍掾，入晉爲侍中中書監、濟北侯、光祿大夫、尚書令。太康十年，贈司徒，謚曰成。會嘗詐作勗書，就勗母取寶劒。會于時方造宅，勗潛畫會祖父形於壁。會兄弟入門，見之感動，乃廢宅。勗書亦會之比也。〈見《魏志》及劉義慶《世說》。有《大列女圖》、《小列女圖》。〉謝︰「荀與張墨同品。」在第一品衞協下、顧駿之上。


張墨。〈下品。〉謝赫︰「與荀勗並，風範氣韻，極妙參神，但取精靈，遺其骨法。若拘以體物，則未覩精奧；若取其意外，則方厭膏腴。可與知音說，難與俗人道。」〈屏風一、《維摩詰像》、雜白畫一、《擣練圖》，傳於代。〉


衞協。〈上品下。〉《抱子》︰「衞協、張墨，並爲畫聖。」孫暢之《述畫》：「《上林苑圖》，協之迹最妙。又《七佛圖》，人物不敢㸃眼睛。」顧愷之《論畫》：「《七佛》與《大列女》，皆協之迹，偉而有情勢。」《毛詩北風圖》亦協手，巧密於情思。此畫短卷，八分題。元和初，宗人張惟素將來，大父荅以名馬并絹二百疋。惟素後却索將貨與韓侍郎愈之子昶，借與故相國鄒平段公家，以模本歸於昶。彦遠會昌元年見段家本，後又於襄州從事見韓家本。謝赫：「古畫皆畧，至協始精。六法頗爲兼善，雖不僃該形似，而妙有氣韻，凌跨群雄，曠代絕筆。」在第一品曹不興下，張墨、荀勗上。李嗣眞：「衛之迹雖有神氣，觀其骨節，無累多矣。顧生天才傑出，何區區荀、衞，敢居其上？」彦遠以衛協品第在顧生之上，初恐未安。及覽《顧生集》，有《論畫》一篇，歎服衛畫《北風》、《列女圖》，自以爲不及，則不妨顧在衛之下。荀又居顧之上，則未敢知。〈《詩北風圖》、《史記伍子胥圖》、《醉客圖》、《神仙畫》、《張儀像》、《鹿圖》、《詩黍稷圖》、《史記列女圖》、白畫《上林苑圖》、《卞莊子刺虎圖》、《吳王舟師圖》，並傳於代。又有《小列女》、《楞嚴七佛》。〉


王廙，字世將，〈上品上。〉瑯琊臨沂人。善屬詞，工書畫。過江後爲晉代書畫第一，音律衆妙畢綜。元帝時，爲左衛將軍，封武康侯。時鎭軍謝尚於武昌昌樂寺造東塔，戴若思造西塔，並請廙畫。王敦用廙爲平南將軍、荊州刺史、護南蠻校尉，贈侍中。年四十七。〈見《晉書》及何法盛《晉中興書》。〉廙畫爲晉明帝師，書爲右軍法。時右軍亦學畫於廙，廙畫《孔子十弟子》，贊：「兄子羲之，幼而岐嶷，必將隆堂構。今始年十六，學藝之外，書畫過目便能。就請書畫法，畫《孔子十弟子圖》以勵之。嗟爾羲之，可不勗哉！畫乃吾自畫，書乃吾自書，吾餘事雖不足法，而書畫固可法。欲汝學書，則知積學可以致遠；學畫，可以知師弟子行己之道，又各爲汝贊之。」〈見廙本集。有《異獸圖》、《列女仁智圖》、《獅子擊象圖》、《吳楚放牧圖》、《魚龍戲水絹圖》、《村社齊屏風》、《犀兕圖》，並傳於代。〉


王羲之，字逸少，〈中品下。〉廙從子也。風格爽舉，不顧常流。書旣爲古今之冠冕，丹青亦妙。官至右軍將軍、會稽內史。升平五年卒，年五十九，贈金紫光祿大夫。〈見《晉書》。《雜獸圖》、《臨鏡自寫眞圖》，扇上畫小人物，傳於前代。〉


羲之子獻之，字子敬。〈中品下。〉少有盛名，風流高邁。草𨽻繼父之美，丹青亦工。桓溫嘗請畫扇，誤落筆，因就成烏駮牸牛，極妙絕。又書《牸牛賦》於扇上。此扇義熙中猶在。官至中書令。太元十一年卒，年四十三，贈侍中、特進光祿大夫、太宰，謚曰憲。〈見孫暢之《述畫記》。彥遠按：俗稱逸少爲大令，子敬爲小令，非也。子敬爲中書令，年四十三，族弟珉代居之，珉年三十八。子敬大令也，季琰乃小令也。逸少官不至中書令，不可呼爲大令也。〉


康昕，字君明，〈下品。〉外國胡人，或義興人。書類子敬，亦比羊欣。曾潜易子敬題方山亭壁，子敬初不疑之。畫又爲妙絕。官至臨沂令。〈孫暢之︰「勝楊惠。」《五獸圖》傳於代。〉


顧愷之，字長康，小字虎頭，〈上品上。〉晉陵無錫人。多才藝，尤工丹青，傳寫形勢，莫不妙絕。劉義慶《世說》：「謝安謂長康曰：『卿畫自生人以來未有也。』」〈又：「卿畫蒼頡，古來未有也。」〉曾以一厨畫暫寄桓玄，皆其妙迹所珍祕者，封題之。玄開其後取之，誑言不開。愷之不疑是竊去，直︰「畫妙通神，變化飛去，猶人之登仙也。」故人稱愷之三絕：畫絕、才絕、癡絕。又常悅一隣女，乃畫女於壁，當心釘之。女患心痛，告於長康，拔去釘乃愈。〈此一節事亦見劉義慶與《幽明錄》，而小不同，︰「思江陵美女，畫像簮之於壁玩之。」亦出《搜神記》也。〉嘗欲寫殷仲堪眞，仲堪素有目疾，固辭。長康曰：「明府當緣隱眼也。若明㸃瞳子，飛白拂上，使如輕雲蔽月。」畫人嘗數年不㸃目睛。人問其故，荅曰︰「四體妍蚩，本亡關於妙處；傳神寫照，正在阿堵之中。」又畫裴楷眞，頰上加三毛，︰「楷俊朗有識具，此正是其識具，觀者詳之，定覺神明殊勝。」重嵇康四言詩，畫爲圖，常：「手揮五絃易，目送歸鴻難。」又畫謝幼輿於一巗裏，人問所以，顧：「一丘一壑，自謂過之，此子宜置巖壑中。」又常畫中興帝相列像，妙極一時。著《魏晉名臣畫贊》，評量甚多。又有《論畫》一篇，皆模寫要法。義熙初，爲散騎常侍。〈見《晉史》、《中興書》、檀道鸞《續晉陽秋》、劉義慶《世說》及《顧集》。〉《建康實錄》：「謝赫論江左畫人，吳曹不興、晉顧長康、宋陸探微皆爲上品，餘皆中下品。連五十尺絹畫一像，心敏手運，須臾立成，頭面、手足、胸臆、肩背，亡遺失尺度，此其難也，曹不興能之。長康又曾於瓦棺寺北小殿畫維摩詰，畫訖，光彩耀目數日。」《京師寺記》：「興寧中，瓦棺寺初置，僧衆設會，請朝賢鳴剎注疏。其時士大夫莫有過十萬者，旣至長康，直打剎注百萬。長康素貧，衆以爲大言。後寺衆請勾疏，長康曰︰『宜備一壁。』遂閉戶往來一月餘日。所畫維摩詰一軀，工畢，將欲㸃眸子，乃謂寺僧曰：『第一日觀者請施十萬，第二日可五萬，第三日可任例責施。』及開戶，光照一寺，施者塡咽，俄而得百萬錢。」劉義慶《世說》：「桓大司馬每請長康與羊欣論書畫，竟夕忘疲。」孫暢之《述畫記》：「畫冠冕而亡面貌，勝於戴逵。」謝赫：「深體精微，筆亡𡚶下。但迹不迨意，聲過其實。」在第三品，姚曇度下、毛惠遠上。李嗣眞：「顧生天才傑出，獨立亡偶，何區區荀、衞而可濫居篇首？不興又處顧上，謝評甚不當也。顧生思侔造化，得妙物於神會，足使陸生失步，荀侯絕倒。以顧之才流，豈合甄於品彚？列於下品，尤所未安。今顧、陸請同居上品。」〈彥遠以本評繪画，豈問才流？李大夫之言失矣。〉姚最：「顧公之美，獨擅往䇿。荀、衛、曹、張，方之蔑然，如負日月，似得神明。慨抱玉之徒勤，悲曲高而絕唱。分庭抗禮，未見其人。謝聲過其實，可爲於邑。」張懷瓘：「顧公運思精微，襟靈莫測，雖寄迹翰墨，其神氣飄然，在煙霄之上，不可以圖畫間求。象人之美，張得其肉，陸得其骨，顧得其神。神妙亡方，以顧爲最。喻之書，則顧、陸比之、張，僧繇比之逸少，俱爲古今之獨絕。豈可以品第拘？謝氏黜顧，未爲定鑒。」〈《梁書•外域傳》：「獅子國晉義熈初獻一玉像，高四尺二寸，玉色特異，作非人工力。歷晉、宋朝，在瓦棺寺。寺內有戴安道手佛五軀，及長康所畫《維摩詰》，時稱三絕。齊東昏侯取玉像爲寵妃釵釧，俄爾而東昏侯暴卒。」顧畫有《異獸古人圖》、《桓溫像》、《桓玄像》、《蘇門先生像》、《中朝名士圖》、《謝安像》、《阿處女扇畫招隱》、《鵝鵠圖》、《筍圖》、《王安期像》、《列女仙》、白麻紙《三獅子》、《晉帝相列像》、《阮修像》、《阮像》、《十一頭獅子》，白麻紙《司馬宣王像》、《劉牢之像》、《虎射豹雜鷙鳥圖》、《廬山會圖》、《水府圖》、《司馬宣王并魏二太子像》、《鳧雁水鳥圖》、《列仙畫》、《木雁圖》三、《天女圖》、《行三龍圖》，絹六幅圖：《山水》、《古賢》、《榮啓期》、《夫子》、《沅湘》并《水鳥》，屏風《桂陽王美人圖》、《蕩舟圖》、《七賢》、《陳思王詩》，並傳於後代。〉


顧愷之《論畫》曰：〈凡畫人最難，次山水，次狗馬。臺榭一定器耳，難成而易好，不待遷想妙得也。此以巧歷不能差其品也。〉《小列女》；〈面如恨，刻削爲容儀，不畫生氣，又挿置丈夫支體，不以自然。然服章與衆物旣甚奇，作女子尤麗，衣髻俯仰中，一㸃一畫，皆相與成其艷姿。且尊卑貴賤之形，覺然易了，難可遠過之也。〉《周本記》；〈重𤴁彌綸有骨法，然人形不如《小列女》也。〉《伏羲》、《神農》；〈雖不似今世人，有奇骨而兼美好，神屬㝠芒，居然有得一之想。〉《漢本記》；〈季王首也。有天骨而少細美，至於龍顔一像，超豁高雄，覽之若面也。〉《孫武》；〈大荀首也。骨趣甚奇，二婕以憐美之體，有驚劇之則，若以臨見妙裁，尋其置陳勢，是達畫之變也。〉《醉客》；〈作人形，骨成而衣服慢之，亦以助醉神耳。多有骨俱，然藺生變趣佳作者矣。〉《穰苴》；〈類孫武而不如。〉《壯士》；〈有奔勝大勢，恨不盡激揚之態。〉《列士》；〈有骨俱，然藺生恨急烈，不似英賢之慨，以求古人，未之見也。於秦王之對荊卿，及復大閑。凡此類，雖美而不盡善也。〉《三馬》；〈雋骨天奇，其騰罩如躡虛空，於馬勢盡善也。〉《東王公》；〈如小吳神靈居然爲神靈之器，不似世中生人也。〉《七佛》及《夏殷與大列女》〈二，皆衛協手，傳而有情勢。〉《北風詩》；〈亦衛手。巧密於精思，名作，然未離南中，南中像興，卽形施之象，轉不可同年而語矣。美麗之形，尺寸之，陰陽之數，纖妙之迹，世所並貴。神儀在心，面手稱其目者，玄賞則不待喻，不然眞絕。夫人心之達，不可惑以衆論。執偏見以擬過者，亦必貴觀於明識。夫學詳此，思過半矣。〉《清遊池》；〈不見金鎬，作山形勢者，見龍虎雜獸，雖不極體，以爲舉勢，變動多方。〉《七賢》；〈唯嵇生一像欲佳，其餘雖不妙合，以比前諸竹林之畫，莫能及者。〉《嵇輕車詩》；〈作嘯人似人嘯，然容悴不似中散，處置意事旣佳，又林木雍容調暢，亦有天趣。〉《陳太丘二方》；〈太丘夷素似古賢，二方爲爾耳。〉《嵇興》；〈如其人。〉《臨深履薄》。〈兢戰之形，異佳有裁。自《七賢》以來，並戴手也。〉又愷之《魏晉勝流畫讚》曰：「凡將摹者，皆當先尋此要，而後次以卽事。凡吾所造諸畫，素幅皆廣二尺三寸，其素絲邪者不可用，久而還正，則儀容失。以素摹素，當正掩二素，任其自正，而下鎭使莫動其正，筆在前運，而眼向前視者，則新畫近我矣。可常使眼臨筆止，隔紙素一重，則所摹之本遠我耳，則一摹蹉積蹉彌小矣。可令新迹掩本迹，而防其近內。防內若輕物，宜利其筆，重宜陳其迹，各以全其想。譬如畫山，迹利則想動，傷其所以嶷；用筆或好婉，則於折楞不雋；或多曲取，則於婉者增折。不兼之累，難以言悉，輪扁而已矣。寫自頸已上，寜遲而不雋，不使遠而有失。其於諸像，則像各異迹，皆令新迹彌舊本。若長短剛軟，深淺廣狹，與㸃睛之節，上下、大小、醲薄，有一毫小失，則神氣與之俱變矣。竹、木、土，可令墨彩色輕，而松、竹葉醲也。凡膠清及彩色，不可進素之上下也。若良畫黃滿素者，寜當開際耳，猶於幅之兩邊，各不至三分。人有長短，今旣定遠近，以矚其對，則不可攺易闊促，錯置高下也。凡生人亡有手揖眼視，而前亡所對者，以形寫神，而空其實對，荃生之用乖，傳神之趨失矣。空其實對則大失，對而不正則小失，不可不察也。一像之明昧，不若悟對之通神也。」又《畫雲臺山記》曰：「山有面，則背向有影，可令慶雲西而吐於東方清天中。凡天及水色，盡用空青，竟素上下以暎日。西去山，別詳其遠近：發迹東基，轉上未半，作紫石如堅雲者五六枚。夾岡乘其間而上，使勢蜿蟺如龍，因抱峯直頓而上。下作積岡，使望之蓬蓬然凝而上。次復一峯是石，東鄰向者峙峭峯，西連西向之丹崖，下據絕磵。畫丹崖臨澗上，當使赫巘隆崇，畫險絕之勢。天師坐其上，合所坐石及廕宜磵中。桃傍生石間，畫天師瘦形而神氣遠，據磵指桃，廻面謂弟子。弟子中有二人臨下，到身大怖，流汗失色。作王良穆然坐荅問，而超昇神爽精詣，俯眄桃樹。又別作王趙趨：一人隱西壁傾巗餘見衣裾；一人全見室中，使輕妙泠然。凡畫人，坐時可七分，衣服彩色殊鮮微，此正葢山高而人遠耳。中段東面丹砂絕㠋及廕，當使嵃㟞高驪，孤松植其上，對天師所壁以成磵，磵可甚相近。相近者，欲令雙壁之內，悽愴澄清，神明之居，必有與立焉。可於次峯頭作一紫石亭立，以象左闕之夾高驪絕㠋。西通雲臺以表路。路左闕峯，似巖爲根，根下空絕，并諸石重勢，巖相承以合，臨東磵。其西，石泉又見，乃因絕際作通岡，伏流潜降，小復東出，下磵爲石瀨，淪沒于淵。所以一西一東而下者，欲使自欲爲圖。雲臺西北二面，可一圖岡繞之，上爲䨇碣石，象左右闕，石上作狐遊生鳳，當婆娑體儀，羽秀而詳，軒尾翼以眺絕磵。後一段赤岓，當使釋弁如裂電，對雲臺西鳳所臨壁以成磵，磵下有清流。其側壁外面作一白虎，匍石飲水，後爲降勢而絕。凡三段山，畫之雖長，當使畫甚促，不爾不稱。鳥獸中時有用之者，可定其儀而用之。下爲磵，物景皆倒。作清氣帶山下三分倨一以上，使耿然成二重。」〈已上並長康所著，因載于篇。自古相傳脫錯，未得妙本勘挍。〉


史道碩。〈上品下。〉孫暢之：「道碩兄弟四人，並善畫，道碩工人、馬及鵝。」謝：「碩與王微，並師荀、衛。王得其意，史傳其似。」〈《古賢圖》、《金圖》、《鵝圖》、《牛圖》、《七賢圖》、《七命圖》、《蜀都賦圖》、《三馬圖》、《八駿圖》、《服乘箴圖》、《酒德頌圖》、《琴賦圖》、《嵇中散詩圖》、《田家十月圖》、《馬圖》、《王駿戈船圖》、《梵僧圖》、《燕人送荊軻圖》，並傳於代。〉


謝稚，〈下品。〉陳郡陽夏人。初爲晉司徒主簿，入宋爲寜朔將軍、西陽太守。〈宋《鄧琬傳》有《稚子》、《列女》、《康侯像》、《列女母儀圖》、《列女貞節圖》、《列女賢明圖》、《列女仁智圖》、《列女傳》一、《遊仙翡翠篇》、《列女辯通圖》、《三馬伯樂圖》、《鸂𪄠圖》、《孝子圖》、《十弟子圖》、《三牛圖》、《濠梁圖》、《輕車迅邁圖》、《列女畫》、《秋興圖》、《孝經圖》、《列女圖》、《大列女圖》、《康侯圖》、《晉宣王及魏名臣像》、雜畫一、《楚令尹泣岐蛇圖》、《孟母圖》、《遊仙圖》、《秦王遊海圖》、《洛陽門翻車併水圖》、《汾陰醮鼎圖》、《狩河陽圖》，並傳於代。〉


夏侯瞻。〈下品。〉謝：「氣韻不足，精密有餘，擅名當代，事非虛美。」在第三品，毛惠遠下、戴逵上。〈《郢匠圖》、《高士圖》、《倕山圖》、《楚人祠鬼神圖》，傳於代。〉


嵇康，字叔夜，譙國銍人。能屬詞，善鼓琴，工書畫，美風儀。在魏拜中散大夫，入晉不仕。自以高㓗難期，所與神交者，唯王戎、山濤等，爲竹林七賢而已。性巧絕，與向秀共鍜於柳樹下。會，貴公子也，往訪之，康不禮焉。會構禍康於文帝，時年四十。〈見《晉書》。《獅子擊象圖》、《巢由圖》，傳於代。〉


温嶠，字太眞，太原祁人。秀朗有才鑒，善畫。明帝時官至平南將軍、江州刺史。年四十二。贈侍中大將軍，追封始安公，謚曰武。〈見孫暢之《述畫記》、《晉史》。〉


謝巖、曹龍、丁遠、楊惠、江思遠，已上五人，兼見孫暢之《畫記》。思遠，陳留圉人。有孝行高節。征西將軍庾亮請爲儒林叅軍，其他召皆不就。年四十九。〈有傳。〉


王濛，字仲祖，晉陽人。放誕不羈。書比庾翼，丹青甚妙。頗希高達，常往驢肆家畫轜車。自：「我嗜酒，好肉，善畫，但人有飲食、美酒、精絹，我何不往也？」特善清言，爲時所重。卒時年三十九。官至司徒左長史。〈《晉書》有傳，事見《中興書》。〉


戴逵，字安道，譙郡銍人。幼有巧慧，聰悟博學。善鼓琴，工書畫。爲童兒時，以白瓦屑、鷄卵汁和溲，作小碑子，爲《鄭玄碑》，時稱詞美書精，器度巧絕。其畫古人、山水極妙。十餘歲時，於瓦棺寺中畫，王長史見之：「此兒非獨能畫，終享大名，吾恨不得見其盛時。」逵嘗就宣學，見逵畫，以爲亡用之事，不宜虛勞心思。逵乃與宣畫《南都賦》，觀畢嗟歎，甚以爲有益，乃亦學畫。逵旣巧思，又善鑄佛像及雕刻。曾造無量壽木像，高丈六，并菩薩。逵以古拙，至於開敬，不足動心，乃潛坐帷中，密聽衆論。所聽褒貶，輒加詳研，積思三年，刻像乃成。迎至山陰靈寶寺，郄超觀而禮之，撮香誓曰，〈〉。旣而手中香勃然煙上，極目雲際。前後徵拜，終不起。太元二十一年也。〈見《晉書》及《宋書》及《逵別傳》、徐廣《晉記》、《會稽記》、《郭子》、劉義慶《世說》、宋朝臨川玉《㝠驗記》。此像今在越州嘉祥寺。今亦有逵手鑄銅佛并二菩薩，在故洛陽城白馬寺，隋文帝自荊南興皇寺取來。〉謝：「情韻綿密，風趣巧拔。善圖賢聖，百工所範。荀、衞之後，實稱領袖。」劉義慶：「戴公從東出，謝太傅往見之。謝本輕戴，見之但論琴書而已。戴亡咎色，而說琴畫愈妙。謝知其量。」又「戴安道中年畫行像甚精妙，庾道季看之，語戴：『神猶太俗，葢卿世情未盡耳。』戴：『惟務光當免卿此語耳。』」〈務光者，夏時人也。耳長七寸。好鼓琴、服蒲薤根。湯將伐桀，謀於光，光曰：「非吾事也。」湯曰：「伊尹何如？」光曰：「強力忍詬，不知其他。」湯克桀，以天下讓於光，光曰：「吾聞亡道之世，不踐其上，況讓我乎？」負石自沉於瀘水。見《列仙傳》。戴逵畫有《阿處女圖》、《孫綽高士像》、《胡人弄猿画》、《濠梁圖》、《董威輦詩圖》、《孔子弟子圖》、《金人銘》、《三馬伯樂圖》、《三牛圖》、《向子平白畫》、《嵇阮像》、《嵇阮十九首詩圖》、《五天羅漢圖》、《名馬圖》、《漁父圖》、《獅子圖》、《吳中溪山邑居圖》、《杜征南人物圖》，並傳前代。〉


逵子勃，〈下品。〉有父風。孫暢之：「山水勝顧。」晉義熙初，以散騎郎徵，不至。〈見《宋書》。有《曹長孺像》、《三馬圖》、《九州名山圖》、《秦皇東游圖》、《朝陽神圖》、《風雲水月圖》，已上並傳於前代。〉


勃弟顒，字仲若，巧思亦逵之流。一門隱遁，高風振於晉、宋。傳父之琴、書、丹青。凡所徵，並不起。宋太子鑄丈六金像於瓦棺寺，像成而恨面瘦。工人不能理，乃迎顒問之，曰：「非面瘦，乃臂胛肥。」旣鋁〈音慮。〉减臂胛，像乃相稱，時人服其精思。年六十四。〈見《宋書•隱逸傳》及王智深《宋記》。〉


彥遠曰：漢明帝夢金人長大，頂有光明，以問群臣。或曰︰「西方有神，名曰佛，長丈六，黃金色。」帝乃使蔡愔取天竺國優瑱王畫釋迦像，仍命工人圖於南宮清凉臺及顯節陵上。以形古，未足瞻敬。阿育王像，至今亦有存者，可見矣。後晉明帝、衛協，皆善畫像，未盡其妙。洎戴氏父子，皆善丹青，又崇釋氏，範金賦采，動有楷模。至如安道潛思於帳內，仲若懸知其臂胛，何天機神巧也！其後北齊曹仲達、梁朝張僧繇、唐朝吳道玄、周昉，各有損益。聖賢肹蠁，有足動人；瓔珞天衣，創意各異。至今刻畫之家，列其模範，曰曹、曰張、曰吳、曰周，斯萬古不易矣。

此作品在全世界都属于公有领域，因为作者逝世已经超过100年，且作品于1931年1月1日之前出版。

宋

陸探微，〈上品上。〉吳人也。宋明帝時，常在侍從。丹青之妙，最推工者。〈《宋書》有名。〉謝赫評：「畫有六法，自古作者，鮮能備之，唯陸探微及衛協備之矣。窮理盡性，事絕言象，包前孕後，古今獨立，非激揚可至，銓量之極乎？上品之上，亡地寄言，故居標第一。」〈第一品第一人。〉李嗣眞：「『亡地寄言，故居標第一』，此言過當。但顧長康之迹，可使陸君失步，荀勗絶倒。然則穪萬代蓍龜衡鏡者，顧、陸同居上品第一。」張懷瓘：「顧、陸及張僧繇，評者各重其一，皆爲當矣。陸公參靈酌妙，動與神會，筆迹勁利，如錐刀焉。秀骨清像，似覺生動，令人懍懍，若對神明，雖妙極象中，而思不融乎墨外。夫象人風骨，張亞於顧、陸也。張得其肉，陸得其骨，顧得其神。神妙亡方，以顧爲最。比之書，則顧、陸，、張也；僧繇，逸少也。俱爲古今獨絕，豈可以品第拘？」彥遠以此論爲當。〈有《宋孝武像》、《宋明帝像》、《孝武功臣》、《竹林像》、《豫章王像》、《嚴龍像》、《宋元微像》、《羊玄寳像》、《宋景和像》、《蟬雀圖》、《建安山陽王像》、《巴陵王像》、《江陵王像》、《江夏王像》、《建平王像》、《江智淵王悅像》、《王粹像》、《王嗣像》、《阮佃夫像》、《勲臣像》、《孫高麗像》、《一人像》、《勲賢像》、《沈慶之像》、《顧慶之像》、《柳元景像》、《王道隆像》、《王翼之像》、《沈曇慶醉像》、《惠景母子像》、《高麗赭白馬像圖》、《阿難維摩圖》、《鸂𪄠圖》、《王瑩像》、《朱异像》、《麻超之徐僧寶像》、《十一人圖》、《五白馬圖》、《劉亮騧馬圖》、《獮猴圖》、《齊高帝像》、《孔子像》、《十弟子像》、《宋元微像》、《期圖》、《榮啓期孔顏圖》、《竟陵王像》、《殷洪像》、《任侯伯像》、《釋僧虔像》、《徐爰李獻王凱像》、《孫敻著高麗衣圖》、《劉碩錢靈度像》、《徐爰周飾之像》、《謝超宗像》、《宋桂陽王寵姬像》、《劉宰之板像》、《王獻之板像》、《天安寺惠明板像》、《擣衣圖》、《施脩林搖錫像》、《江智淵劉季之像》、《太宰像》、《靈基寺瑾統像》、《蔡姬蕩舟圖》、《詩新臺圖》、《鬬鴨圖》、《蕭史圖》、《敘夢賦》、《服乘箴圖》，竝傳於代者也。〉


子綏。〈中品。〉謝：「體運遒舉，風力頓挫，一㸃一拂，動筆新奇。簡於繪事，傳世葢寡。」在第二品，顧駿之下、袁倩上。〈《朝臣像》、《王晏蕭寅像》、《周盤龍》，麻紙畫《立釋迦像》，傳於世。〉


綏弟弘肅。〈中品上。〉姚最：「早藉庭訓，雖所得不多，亦有家法。」在張僧繇、毛稜上。


顧寶光，〈中品上。〉吳郡人。善書畫。大明中爲尚書水部郎。〈見《宋書》。《陸探微傳》︰「司徒左曹椽。」〉謝：「全法陸家，事事宗稟，方之綏、倩則未優，在第四品蘧道愍下，王維、史道碩上。」〈《射雉圖》、《豫章王像》、《泰始名臣圖》、《宋竟陵王像》、《瑾公像》、《鸂𪄠圖》、《張興像》、《泰始勲臣像》、《王翼之像》、《勲賢像》、《褚淵衣加圖》、《天竺僧》麻紙畫、《洛中車馬》、《鬬鷄圖》、《越中風俗圖》，並傳於世。〉


宗炳，字少文，〈中品上。〉南陽沮陽人。善書畫。江夏王義恭嘗薦炳於宰相，前後召，竟不就。善琴書，好山水。西陟荊巫，南登衡，因結宇衡山，懷尚平之志。以疾還江陵，歎曰：「噫！老病俱至，名山恐難遍遊。唯當澄懷觀道，臥以遊之。」凡所遊歷，皆圖於壁，坐臥向之，其高情如此。年六十九。嘗自爲《畫山水序》曰：「聖人含道暎物，賢者澄懷味像。至於山水，質有而趣靈，是以軒轅、堯、孔、廣成、大隗、許由、孤竹之流，必有崆峒、具茨、藐姑、箕首、大蒙之遊焉，又稱仁智之樂焉。夫聖人以神法道而賢者通，山水以形媚道而仁者樂，不亦幾乎？眷戀廬衡，契濶荊巫，不知老之將至。愧不能凝氣怡身，傷跕石門之流。於是畫象布色，構茲雲嶺。夫理絕於中古之上者，可意求於千載之下。旨微於言象之外者，可心取於書策之內。況乎身所盤桓，目所綢繆，以形寫形，以色貌色也。且夫崑崙山之大、瞳子之小，迫目以寸，則其形莫覩；逈以數里，則可圍於寸眸。誠由去之稍濶，則其見彌小。今張綃素以遠暎，則崑閬之形，可圍於方寸之內。竪劃三寸，當千仞之高；橫墨數尺，體百里之逈。是以觀畫圖者，徒患類之不巧，不以小而累其似，此自然之勢。如是則嵩華之秀，玄牝之靈，皆可得之於一圖矣。夫以應目會心爲理者，類之成巧，則目亦同應，心亦俱會。應會感神，神超理得，雖復虛求幽巖，何以加焉！又神本亡端，栖形感類，理入影迹，誠能妙寫，亦誠盡矣。於是閒居理氣，拂觴鳴琴，披圖幽對，坐究四荒。不違天勵之藂，獨應亡人之野。峯岫嶤嶷，雲林森眇。聖賢暎於絕代，萬趣融其神思。復何爲哉？暢神而已。神之所暢，孰有先焉？」〈見沈約《宋書‧隱逸傳》及《炳別傳》。〉謝赫：「炳於六法，亡所遺善。然含毫命素，必有損益。迹非准的，意可師効。」在第六品，劉紹祖下、毛惠遠上。彥遠曰：「旣『必有損益』，又『非准的』；旣『六法亡適善』，又『可師効』。謝赫之評，固不足采也。且宗公，高士也，飄然物外情，不可以俗畫傳其意旨。」〈《嵇中散》白畫、《孔子弟子像》、《獅子擊象圖》、《穎川先賢圖》、《永嘉邑屋圖》、《周禮圖》、《惠持師像》，並傳於代也，凡六本。〉


王微，字景賢，〈下品。〉瑯琊臨沂人。善書畫。嘗居一屋，讀書玩古，不出十餘年。與友人何偃書曰：「吾性知畫，葢鳴鵠識夜之機，盤紆糺紛，紀心目。故山水之好，一往迹求，皆得髣髴。」竟不就。世祖以貞栖絕俗，贈祕書監。微作《敘畫》一篇，其畧曰：「辱顏光祿書：以圖畫非止藝行，誠當與衆象同體。而工篆𨽻者，自以書巧爲高，欲其竝辯藻繪，覈其攸同。夫言繪畫者，竟求容勢而已。且古人之作畫也，非以案城域，辯方州，標鎭阜，劃𣹰流。本乎形者融，靈而動者變，心止，靈亡所見，故所託不動；目有所極，故所見不周。於是乎以一管之筆，擬太虛之體，以判軀之狀，畫寸眸之明。曲以爲嵩高，趣以爲方丈。以叐之畫，齊乎太華；枉之㸃，表夫隆凖。眉額頰輔，若晏𥬒兮；孤巖鬱秀，若吐雲兮。橫變縱化，故動生焉，前矩後方出焉。然後宮觀舟車，器以類聚；犬馬禽魚，物以狀分。此畫之致也。望秋雲，神飛揚；臨春風，思浩蕩。雖有金石之樂，珪璋之琛，豈能髣髴之哉！披圖按牒，効異山海，綠林揚風，白水激澗。嗚呼！豈獨運諸指掌，亦以明神降之，此畫之情也。」〈《宋書》有傳，及王智深《宋紀》，《序》在《別傳》。〉謝赫：「微與史道碩並師荀、衛。王得其意，史傳其似。」在顧寶光下。彥遠論曰：「圖畫者，所以鑒戒賢愚、怡悅情性。若非窮玄妙於意表，安能合神變乎天機？宗炳、王微，皆擬迹巢、由，放情林壑，與琴酒而俱適，縱烟霞而獨往。各有畫序，意遠迹高，不知畫者，難可與論。因著於篇，以俟知者。」


謝莊，字希逸，陳郡陽夏人。幼有才學。初爲始興王𤃒後軍參軍。性多巧思，善畫。木方丈，圖天下山川土地，各有分理，離之則州別郡殊，合之則㝢內爲一。作《畫琴帖序》，自序其畫。泰始二年卒，官至光祿大夫、散騎常侍，兼中書令。年四十六。贈右光祿大夫，謚憲子。〈見《宋書》，又《莊集》。〉


袁倩。〈中品上。〉謝：「北面陸氏，最爲高足。象人之妙，亞美前脩。但守師法，不出新意。其於婦人，特爲古拙。」在第二品，陸綏下、姚曇度上。〈徐令麻紙《豫章王像》、《張暢等像》、《王抗棊圖》、《會獻圖》、《正聲伎圖》、《臨軒圖》、《朝臣十二人圖》、《吳楚夜踏歌圖》、《豫章王宴賔圖》、《天女》白畫、《東晉高僧》白畫、《二龍圖》、《貌三人像》，不題名字，竝冠武弁，有太清年月，竝行於世。又《維摩詰變》一卷，百有餘事，運思高妙，六法備呈，置位無差。若神靈感會，精光指顧，得瞻仰威容，前使顧、陸知慙，後得張、閻駭歎。又有《蒼梧圖》，傳於前代也。〉


倩子質。姚最：「風力爽俊，不墜家聲。始踰志學之年，便嬰顚癎之疾。曾見《莊周木雁圖》、《卞和抱璞圖》，筆勢勁健，繼父之美。若方之體物，則伯仁龍馬之詞；比之書翰，則長胤狸骨之方。雖語迹異途，而妙理同歸一致。」


史敬文。〈中品上。《黃帝昇仙圖》、《梁冀人馬畫》、《張平子西京賦圖》，並傳於代。〉


史藝。〈下品。《屈原漁父圖》、《王羲之像》、《孫綽像》，並傳於代。〉


劉斌。〈下品。《詩黍離圖》傳於代。〉


尹長生。〈下品。或作尹扈生。《駱簡像》、《山陰公主像》、《南朝貴戚圖》、《車馬圖》，並傳於代。〉


顧駿之。〈中品。嚴公等像，並傳於代。〉


康允之。〈中品。〉


顧景秀，〈中品上。〉宋武帝時畫手也。在陸探微之先。居武帝左右。武帝嘗賜何戢蟬雀扇，是景秀畫。後戢爲吳興太守，齊高帝求好畫扇，戢持獻之。陸探微、顧寶光見之，皆歎其巧絕。〈《宋文帝像》、《宋謝琨兄弟四人像》、《晉中興帝相像》、《王獻之竹圖》、《劉牢之小兒圖》、《鸂𪄠圖》、《王僧綽像》、《蟬雀麻紙圖》、《鸚鵡畫扇》、《樹相雜竹懷香画圖》、《孫公命將圖》、《名臣圖》、《刺虎圖》、《小兒戲鵝圖》、——或是畫昭明太子。——《王謝諸賢圖》、《陸機詩圖》，竝傳於代。〉謝：「神韻氣力，不足前修。筆精謹細，則逾往烈。始變古體，創爲今範。賦彩形，皆有新意。扇畫蟬雀，自景秀始也。宋大明中，莫敢與竟。」在第二品，陸綏上。〈彥遠按：大明中有顧寶光，景秀豈得獨擅也？〉


吳暕。〈下品。〉謝：「體法雅媚，置才巧。擅美當年，有聲京洛。」在第二品，江僧寶下。


張則。〈下品。〉謝：「意態宏逸，動筆新奇。」在吳暕下。


劉胤祖，〈下品。〉官至尚書吏部郎。謝：「蟬雀特盡微妙，筆迹超越，爽俊不凡。」在第三品，晉明帝下。


胤祖弟紹祖，〈下品。〉官至晉太康太守。謝：「善於傳寫，不閑構思。鳩歛卷秩，近將兼兩，宜有草創，綜於衆本。筆跡調快，勁滑有餘。然傷於師工，乏其士體。其於模寫，特爲精密。」


胤祖子璞。姚最：「體運精研，亞于胤祖。」在梁元帝下。


蔡斌。〈下品下。《遊仙圖》、《蘇武像》，並傳於代。〉


濮萬年。〈下品。《蘇門先生名臣像》，傳於代。〉


萬年弟道興。〈下品。《列女辯通圖》，傳於代。〉


史粲。〈中品上。《馬勢》白畫、《八駿圖》，傳於代。〉


宋僧辯。〈下品。〉


褚靈石。〈下品。〉


惟賢。〈諸家並不載品第，唯南齊高帝集名畫曰十二人，自陸至惟賢，亦未見其迹。〉

此作品在全世界都属于公有领域，因为作者逝世已经超过100年，且作品于1931年1月1日之前出版。

南齊

宗測，字敬微，炳之孫也。〈炳已具第六卷。〉代居江陵，不應召。驃騎將軍豫章王嶷請爲參軍，測荅曰：「得何謬傷海鳥，橫斤山木？」性善書畫，傳其祖業。志欲遊名山，乃寫祖炳所畫《尚子平圖》於壁。隱廬山，居炳舊宅，畫阮籍遇孫登於行障上，坐臥對之。又畫永業寺佛影臺，皆稱臻絕。〈見《南齊記》。〉


劉係宗，丹陽人。少便書畫。在宋爲景陵王子景粹侍書，入齊爲東宮侍書，官至驃騎將軍、宣城太守。〈《南齊書》具載。〉


姚曇度。〈中品上。〉謝：「畫有逸才，巧變鋒出。魑魅鬼神，皆爲妙絕。雅鄭兼善，英奇俊拔。天挺生知，出人意表。雖然，洪纖循短，往往有失。」在第三品，袁倩下、顧生上。


曇度子，不知名，出家，法號惠覺。〈下品。〉姚最：「丹青之用，繼父之美。定其優劣，嵇聶之流。」〈有《殷洪像》、《白馬寺寶臺樣》，行於代。〉


蘧道愍。〈下品。〉謝：「與章繼伯並善寺壁，兼能畫扇。人馬數分，毫𨤲不失。別體之妙，可謂入神。」蘧始師章，氷寒於水。


道愍外甥沙門僧珍，師道愍之畫。〈中品上。〉姚最：「嵇聶之流，與惠覺同品。」〈有《嫄等像》、《豫章王像》、《康居人馬》，傳於代。〉


章繼伯。〈下品。〉謝：「與蘧同品。」〈《藉田圖》，絹長三丈，傳於代。〉


懷珍。〈中品。或作懷粲，或作懷堅。《渥洼馬圖》、《孝子》屏風，行於代。〉


宗之。〈下品。《王攸之等像》、《王柳等像》、《王獻之像》，行於代。〉


王奴。〈下品。《嘯賦圖》，行於代。〉


王殿。〈下品。《曹長孺眞》、《列女傳母儀圖》、《三馬圖》、《敗春圖》，傳於代。〉


戴蜀。〈中品下。《孝子圖》、《息嬀圖》，傳於代。〉


陳公恩。〈下品。《列女貞節圖》、《列女仁智圖》、《朱買臣圖》，傳於代。〉


陶景眞。〈中品下。《孔雀鸚鵡圖》、《虎豹圖》，傳於代。〉


張秀和。〈下品。《游清池圖》，傳於代。〉


沈標。〈下品。〉姚最：「亡所偏善，觸類涉習。留意鉛華，亦有可觀。」


謝赫。〈中品下。〉姚最：「㸃刷精研，意存形似。寫貌人物，不俟對看，所須一覽，便歸操筆。目想毫髮，皆亡遺失。麗服靚粧，隨時變改。直眉曲𩯭，與時競新。別體細微，多從赫始。遂使委巷逐末，皆類効顰。至於氣運精靈，未窮生動之致；筆路纖弱，不副雅壯之懷。然中興已來，象人爲最。」在沈標下，毛惠秀上。〈《安期先生圖》，傳於代。〉


沈粲。〈下品。〉姚最：「筆迹調媚，專工綺羅，屏障所圖，頗有情趣。」在張僧繇上。〈彥遠：「專工綺羅，亡所他善，不合在僧繇上。」〉


丁光。謝：「雖擅名蟬雀，筆跡輕羸，非不精謹，乏其生氣。」〈彥遠：「若以蟬雀微藝，况又輕羸，則猥厠畫流，固有慚色。」〉


周曇研。沙門彥悰：「師塞北勤，授曹仲達。比曹不足，方塞有餘。」〈塞北勤未詳。〉


謝惠連。〈中品中。〉陳郡陽夏人。幼有詞學，族兄靈運歎服之。官至司徒府參軍，以疎放，久不從官。年二十。書畫竝妙。〈《南齊書》具載。〉


謝約。〈下品。〉孫暢之：「綜弟也。爲衛尉參軍。曄爲傳。善山水。」〈《大山圖》并《聲妓樂器圖》，傳於代。〉


虞堅。〈下品。〉


丁寬。〈下品。〉


劉瑱，字士溫，〈下品。〉彭城人。少聰慧，多才藝，工書畫。飲酒至數斗。畫𡣕嬙當代第一。官至吏部郎。〈見《南齊書》。〉謝：「用意綿密，畫體簡細。筆力困弱，置單省。婦人最佳，但纖削過差，翻爲失眞。然玩之詳熟，甚有姿態。」〈《擣衣圖》、《劉長史圖》、《少年行樂圖》、《朝臣圖》、《吳中行舟圖》，並傳於代。〉


毛惠遠，〈中品上。〉滎陽陽武人。善畫馬。時劉瑱善畫婦人，竝當代第一。官至少府卿。市青碧一千二百斤供畫用，錢六十五萬。有言惠遠納利者，世祖勑尚書評價，貴二十八萬，殺之。後家徒壁立，上悔痛之。〈見蕭子顯《齊書》。〉謝：「畫體周贍，無適不諧，出意無窮，縱橫絡繹，位置經畧，尤難比儔。筆力遒媚，超邁絕倫。其於倐忽揮霍，必也極妙。至於定質磈然，翻未盡善。鬼神及馬，泥滯於時。」〈彥遠按：《南齊史》稱惠遠畫馬第一，謝乃：「泥滯於時。」曾見《酒客圖》，是宫卷，後有題記，筆迹之外，頗有風格，意匠師於顧。《酒客圖》、《刀㦸圖》、《中朝名士圖》、《刀㦸戲圖》、《七賢》藤紙圖、《赭白馬圖》、《騎馬變勢圖》、《葉公好龍圖》，並傳於代。〉


惠遠弟惠秀。〈下品下。〉永明中，待詔祕閣。世祖將北伐，命惠秀畫《漢武北伐圖》，中書郎王融監掌其事。融好功名，秀又善圖。畫成，帝極珍貴，置瑯琊臺上，每披玩焉。〈見《南齊書》。〉姚最：「繪事詳悉，太自矜持，翻成羸鈍。遒勁不及於惠遠，精思有過於稜矣。」〈《併除圖》、《剡中谿邨墟圖》、《胡僧圖》、《釋迦十弟子圖》、《二疎圖》，傳於代。〉


惠遠子稜，姚最：「便速有餘，眞巧不足。善於布置，比之叔父，則牀下安牀。」


梁

元帝蕭繹，字世誠，〈中品。〉武帝第七子。初生便眇一目。聰慧俊朗，博涉技藝，天生善書畫。初封湘東王，後乃卽位，年四十七。追號元帝，廟號世祖。嘗畫聖僧，武帝親爲贊之。任荊州刺史日，畫《蕃客入朝圖》，帝極稱善。〈《梁書》具載。〉又畫《職貢圖》，并序。善畫外國來獻之事。〈序具本集。〉姚最：「湘東天挺生知，學窮性表，心師造化，象人特盡神妙。心敏手運，不加㸃理。聽訟之暇，衆藝之餘，時遇揮毫，造化驚絕，足使荀、衛閣筆，袁、陸韜翰。」〈《游春苑》白麻紙圖、《鹿圖》、《師利像》、《鶼鶴陂澤圖》、《芙蓉蘸鼎圖》，並有題印，傳於後。〉


元帝長子方等，字實相，尤能寫眞。坐上賔客，隨意㸃染，卽成數人。問童兒，皆識之。後因戰歿，年二十二。贈侍中、中軍將軍、揚州刺史，謚忠莊太子。〈見《梁書》及《三國典畧》。《龍馬出渥洼圖》。〉


蕭大連，字仁靖，簡文帝第五子。少俊爽風流，有巧思。洞達音律，工丹青。初封臨海縣公，官至東揚州刺史、輕車將軍。大寶元年，封南郡王。年二十五。〈見《梁書》。〉


蕭賁，字文奐，〈下品。〉蘭陵人。多詞學，工書畫。曾於扇上畫山水，咫尺內萬可知。仕梁爲河東太守。〈見《梁書》。〉姚最：「雅性精密，後來難比。含毫命素，動必依眞。學不爲人，自娛而已。人間罕見其迹。」


陸杲，字明霞，〈中品上。〉吳郡人也。好詞學，信佛理，工書畫，與舅張融齊名。初仕齊，後入梁，官至特進、揚州大中正。〈見《梁書》。〉謝：「體致不凡，跨邁流俗。時有合作，往往出人。㸃畫之間，動襍灰琯。傳於代者葢寡。」


陶弘景，字道明，丹陽秣陵人。幼有異操。年十歲，得葛洪《神仙傳》，便有長生之志。善琴棋，工草𨽻。徵爲諸王侍讀。永明十年，辭祿，遂止於句曲山，自號華陽隱居。好著述，明衆藝，善書畫。大同二年卒，年八十五。贈中散大夫，謚曰貞白先生。〈見《梁書•處士傳》。〉武帝嘗欲徵用，隱居畫二牛，一以金籠頭牽之，一則逶迤就水草。梁武知其意，不以官爵逼之。朝廷有事，多詢之，號山中宰相。


張僧繇，〈上品中。〉吳中人也。天監中，爲武陵王國侍郎、直祕閣，知畫事，歷右軍將軍、吳興太守。武帝崇飾佛寺，多命僧繇畫之。時諸王在外，武帝思之，遣僧繇乘傳寫貌，對之如面也。江陵天皇寺，明帝置，內有栢堂，僧繇畫盧舍那佛像及仲尼十哲。帝怪問：「釋門內如何畫孔聖？」僧繇曰：「後當賴此耳。」及後周滅佛法，焚天下寺塔，獨以此殿有宣尼像，乃不令毁拆。又金陵安樂寺四白龍不㸃眼睛，每︰「㸃睛卽飛去。」人以爲妄誕，固請㸃之。須臾，雷電破壁，兩龍乘雲，騰去上天，二龍未㸃眼者見在。初，吳曹不興圖青谿龍，僧繇見而鄙之，乃廣其像於武帝龍泉亭，其畫草留在祕閣，時未之重。至太清中，震龍泉亭，遂失其壁，方知神妙。又畫天竺二胡僧，因侯景亂，散坼爲二。後一僧爲唐右常侍陸堅所寶。堅疾篤，夢一胡僧告：「我有同侶，離坼多時，今在洛陽李家。若求合之，當以法力助君。」陸以錢帛果於其處購得，疾乃愈，劉長卿爲記述其事。張畫所有靈感，不可具記。〈彥遠家有僧繇《定光如來像》，元和中進入內。曾見《維摩詰并二菩薩》，妙極者也。〉姚最：「善圖寺壁，超越群公，價等曇度。朝衣野服，古今不失。奇形異貌，殊方夷夏，皆參其妙。唯公及私，手不釋筆；俾晝作夜，未嘗倦怠。數紀之內，亡須臾之間。然聖賢曬曯，猶乏神氣，豈可求備於一人？雖晚出，殆亞前哲。」在沈粲下。〈彥遠以此評最謬。〉李嗣眞：「顧、陸已往，鬱爲冠冕。盛稱後葉，獨有僧繇。今之學者，望其塵躅，如周、孔焉，何寺塔之乎？且顧、陸人物衣冠，信稱絕作，未覩其餘。至於張公，骨氣奇偉，師模宏遠，豈唯六法精備，實亦萬類皆妙。千變萬化，詭狀殊形，經諸目，運諸掌，得之心，應之手。意者天降聖人爲後生則，何以作之妙，擬於陰陽者乎？請與顧、陸同居上品。」張懷瓘：「姚最稱：『雖後生，殆亞前品。』未爲知音之言。且張公思若湧泉，取資天造，筆纔一二，而像已應焉。周材取之，今古獨立。象人之妙，張得其肉，陸得其骨，顧得其神。」〈《清谿宮水怪圖》、《吳主格虎圖》、《維摩詰像》、《橫泉鬬龍圖》、《昆明二龍圖》、《行道天王圖》、《漢代射蛟圖》、《雜人馬兵刀圖》、《朱像》、《羊鴉仁躍馬圖》、《摩衲仙人圖》、《梁北郊圖》、《梁武帝像》、《梁宮人射雉圖》、《定光佛像》、《醉僧圖》、《田舍舞圖》、《詠梅圖》，並傳於代者也。〉


僧繇子善果，〈中品。或作張果。〉李嗣眞：「旣漸過庭之訓，猶是名家之駒。摽置㸃拂，殊多佳致。時有合作，亂眞於父。若長轡遠途，迹不迨意。一篇之中，自有玉石。」在田、楊之下，鄭法輪之上。〈《悉達太子納妃圖》、《靈嘉寺塔樣》，傳於代。〉


善果弟儒童。〈中品上。《釋迦會圖》、《寶積經變》，傳於代。〉


袁昂，字千里，〈中品上。〉陳郡陽夏人。仕齊爲祕監、黃門侍郎。幼以孝稱，頗善畫。入梁，官至中書監。年八十。贈侍中特進，謚曰穆正。〈見《梁書》。〉僧悰：「稟則鄭公，亡所失墜。綺羅一絕，超彼常倫。」


焦寶願。〈下品。〉姚最：「早游張、謝，靳固不傳。傍求造請，事均盗道。衣樹色，皆自新意。㸃黛施朱，輕重不失。」在毛稜上、嵇寶鈞下。


嵇寶鈞。〈下品。〉姚最：「雖亡師範，而意兼眞俗。賦彩鮮麗，觀之悅情。」〈彥遠以畫性所貴天然，何必師範？〉


聶松。〈下品。〉梁帝：「與嵇同品。言其優劣，僧繇之亞。」在解倩上。〈《支道林像》，傳於代。〉


解倩。〈中品下。〉姚最：「全法蘧章，筆力不及。通變巧捷，寺壁最長。」〈《丁貴人彈曲項琵琶圖》、《五夫人像》、《九子魔圖》，傳於代。〉


陸整。〈中品上。像傳於代。〉


江僧寶。〈中品下。〉謝赫：「斟酌袁、陸，親漸朱藍。用筆骨鯁，甚有師法。象人外，亡所長。」在第三品戴逵下、吳暕上。〈《臨軒圖像》、《職貢圖》、《小見戲鵞圖》，並有陳朝年號，傳於代。〉


光宅寺僧威公。〈中品。〉姚最：「下筆爲京洛所知。」


僧吉底俱，外國人。〈中品。〉


僧摩羅菩提，亦外國人。〈中品。〉


僧迦佛陀，〈中品。〉禪師，天竺人。學行精慤，靈感極多。初在魏，魏帝重之。至隋，隋帝於嵩山起少林寺。至今房門上有畫神，卽是迦佛陀之迹。〈見《續高僧傳》。有《�菻國人物圖》、《器物樣》、《外國獸圖》、鬼神畫，並傳於代。〉姚最：「已上三僧，旣華夷殊體，亡以知其優劣。」〈彥遠按：《梁書•外國傳》：「陁利國王瞿曇備跋陁羅者，亦工畫。其國在南海洲上。天監元年四月八日，瞿曇夢一僧相告︰「中國今有聖主，十年內，佛法大興。汝可朝貢，不然，則汝國不安。」夢中與僧同到中國，見梁天子，見而異之，記得梁主形貌，命筆寫之，遂遣使并本國畫工請寫高祖眞。上許之，遂還本國。陀羅以高祖眞類己畫者，盛之寶凾，日加禮敬。」以外國能畫，故附此記。〉

此作品在全世界都属于公有领域，因为作者逝世已经超过100年，且作品于1931年1月1日之前出版。

陳

顧野王，字希馮，吳郡人。七歲通《五經》，善屬詞，能書畫。長爲鴻儒，天象地理無不畢習。在梁爲中領軍。時宣城王爲揚州，野王善画，王褒善書，俱爲賔友，時號二絕。入陳，官至黃門侍郎。年六十三。贈右衛將軍。〈見《陳書》。〉


後魏

蔣少遊，樂安博昌人。敏慧機巧，工書畫，善畫人物及雕刻。雖有才學，常在剞劂繩墨之間，園湖城殿之側。識者歎息，少遊坦然，以爲己任，不告疲勞。官至將作大匠、太常少卿、前將軍、都水，兼此四官，贈龍驤將軍、青州刺史。謚曰質。〈見《後魏書》。時有郭善明、侯文和、柳儉、閔文和、郭道興，竝以巧思稱。〉彥遠以德成而上，藝成而下，鄙亡德而有藝也。君子依仁游藝，周公多才多藝，貴德藝兼也。茍亡德而有藝，雖執厮役之勞，又何興歎乎！


楊乞德，封新鄕侯。歸心釋門，施身入寺。善畫佛像，價陵曇度。


王由，字茂道。善書畫。摹畫佛像，爲時所服。官至東萊太守。〈見《後魏書》。〉


祖班者，東魏人，善畫。〈見《三國典畧》。〉


北齊

高孝珩，世宗第二子，封廣寜郡王、尚書令、大司徒、司州牧。博涉多才藝。嘗於㕔事壁上畫蒼鷹，覩者疑其眞，鳩雀不敢近。又畫《朝士圖》，當時絕妙。爲周師所虜，授開封縣侯。孝珩亦善音律，周武宴齊君臣，自彈琵琶，命孝珩吹笛。〈見《北齊書》。〉


蕭放，字希逸，梁武帝猶子也。爲本朝著作郎，入齊待詔詞林館。善丹青，因於宮中監諸畫工。帝令采古來麗美詩及賢哲充畫圖，帝甚善之，與楊休之同𢰅《覽》。加鎭東大將軍、散騎常侍。〈見《北齊書》。〉


楊子華，〈中品上〉世祖時任直閤將軍、員外散騎常侍。嘗畫馬於壁，夜聽蹄齧長鳴，如索水草。圖龍於素，舒卷輒雲氣縈集。世祖重之，使居禁中。天下號爲畫聖。非有詔不得與外人畫。時有王子沖善棋通神，號爲二絕。〈見《北齊史》。〉閻立本：「自像人已來，曲盡其妙。簡易標美，多不可减，少不可踰，其唯子華乎！」僧悰：「在孫下田上。李六在上品，張下鄭上。」〈《斛律金像》、《北齊貴戚游苑圖》、宮苑人物屏風、《鄴中百戲》、《獅猛圖》，並傳於代。〉


田僧亮，〈下品。〉官至三公中郎將。入周爲常侍。當時之名，高於董、展。僧悰：「挺特生知，不由師授。田家一種，古今獨絕。在楊子華下。」〈竇蒙：「非獨田家，衆藝皆妙。楊、孫之次，董、展其流。」彥遠以僧亮畫意類於展，而不如展之精密也。〉李：「田、楊聲實與董、展相侔，備道形似。田氏野服柴車，名爲絕筆，與楊契丹同在上品，董展之下。」


劉殺鬼，〈下品。〉與楊子華同時，世祖俱重之。畫鬬雀於壁間，帝見之爲生，拂之方覺。常在禁中錫賫鉅萬。任梁州刺史。〈見《北齊書•詞苑傳》。〉


曹仲達，本曹國人也。北齊最稱工，能畫梵像，官至朝散大夫。〈國朝宣律師𢰅《三寶感通記》，具載仲達畫佛之妙，頗有靈感。〉僧悰：「曹師於袁，氷寒於水。外國佛像，亡兢於時。」〈《盧思道》、《斛律明月》、《慕容紹宗》等像，《弋獵圖》、《齊武臨軒對武騎名馬圖》，傳於代〉


殷英童，善畫兼楷𨽻。


高尚士。〈中品。〉　徐德祖。〈下品。〉　曹仲璞。　已上三人，並是當時名手。


後周

馮提伽，北平人也。官至散騎常侍，兼禮部侍郎。志尚清遠。後避周末之亂，傭畫幷汾之間。竇蒙：「寺壁皆有合作，風格精密，動若神契。」彥遠按：提伽之迹，未甚精密。山川草樹宛然，塞北車馬爲得意，人物非所長。


隋

閻毗，榆林盛樂人。工篆𨽻，善丹青，當時號爲臻絕。周武帝時，拜儀同三司。隋帝愛其才藝，令侍東宮。數以雕麗之物，取悅於皇太子。拜車騎將軍。煬帝令毗修輦輅，多所損益。與宇文愷參詳故實，竝推巧思。官至朝散大夫、將作少監。〈見《隋書》。時有何稠、宇桂林、劉龍、龍弟衮，並有巧思，絕世過人。〉


展子䖍，〈中品下。〉歷北齊、周、隋。在隋爲朝散大夫、帳內都督。僧悰：「觸物留情，備皆妙絕。尤善臺閣、人馬、山川，咫尺千里。」李：「董展同品，董有展之車馬，展亡董之臺閤。」〈《法華變》、白麻紙《長安車馬人物圖》、《弋獵圖》、《雜宮苑南郊》、白畫《王世充像》、《北齊後主幸晉陽圖》、《朱賣臣覆水圖》，並傳於代。〉


鄭法士，〈中品上。〉在周爲大都督、左員外侍郎、建中將軍，封長社縣子。入隋，授中散大夫。僧悰：「取法張公，備該萬物。後來冠冕，獲擅名家。在孫尚子上。」李：「伏道張門，謂之高足，鄰幾覩奧，具體而微。氣韻標舉，風格遒俊。麗組長纓，得威儀之樽節；柔姿綽態，盡幽閑之雅容。至乃百年時景，南鄰北之娛，十月車徒，流水浮雲之勢，則金張意氣，玉石豪華，飛觀層樓，間以喬林。嘉樹碧潭，素瀨糅以；雜英芳草，必曖曖然，有春臺之思。此其絕倫也。江左自僧繇已降，鄭君是稱獨步。在上品楊子華下、孫尚子上。」〈按：鄭法輪、鄭德文、袁昻、陳善見、劉烏、閻立本皆師鄭公，各有形似，識者方辨之。《禽盧明月像》、《阿育王像》、《陳玄英像》、《貴戚屏風》、《洛中人物車馬》、《隋文帝入佛堂像》、《北齊畋遊像》、《楊素賀若弼像》并《遊春苑圖》，並傳於代。〉彥遠以李大夫所評鄭在楊下，此非允當，鄭合在楊上。


法士弟法輪。〈中品上。〉李：「屬意溫雅，用筆調潤，精密有餘，高奇未足。輿馬之際，難與比肩，比其兄爲劣。及其闢臺苑，恣登臨，羅綺如春，芳菲似雪，亦爲絕塵也。」僧悰：「法輪精密有餘，不近師匠，全範士體，先圖寺壁。本效張公，爲步不成，諒非高雅。前賢品第，以此失之。」


法士子德文。〈中品。〉李：「筆迹纖懦，英靈銷歇。與法輪、劉烏同。」


孫尚子，〈上品中。〉睦州建德縣尉。僧悰：「師模顧、陸，骨氣有餘。鬼神特所偏善，婦人亦有風態。在法士下、子華上。」竇蒙：「鞍馬樹石，法士不如，與顧、陸異迹，豈獨鬼神而已。」李：「孫、鄭共師於張，鄭則人物樓臺，當霸雄伯；孫則魑魅魍魎，參靈酌妙。善爲戰筆之體，甚有氣力。衣服手足，木葉川流，莫不戰動。唯鬚髮獨爾調利。他人效之，終莫能得，此其異態也。在上品，鄭下、董展上。」〈《美人圖》、屋宇鬼神，傳於代。〉


董伯仁，〈中品上。〉汝南人也。多才藝，鄕號爲「智海」。官至光祿大夫、殿中將軍。僧悰：「綜步多端，尤精位置。屏障一種，亡愧前賢。在陳善見下。」竇蒙：「樓臺人物，曠絕今古。雜畫巧瞻，高視孫、田，乃變化萬殊，何止屏風一種？」李：「董與展，皆天生縱任，亡所祖述。動筆形似，畫外有情，足使先輩名流動容變色。但地處平原，闕江山之助；跡參戎馬，少簮裾之儀。此是所未習，非其所不至。若較其優劣，則欣戚笑言，皆窮生動之意；馳騁弋獵，各有奔飛之狀。必也三昧輪奐，董氏造其微；六轡沃若，展生居其駿。董有展之車馬，展亡董之臺閤。」汝南今多畫迹，是其絕思。石泉公王方慶觀之而歎曰：「向使展、董二人與江東諸子易地而處，張侯已降，應病足。」鑒者以爲知言。初，董與展同召入隋室，一自河北，一自江南。初則見輕，後乃頗采其意。古來詞人亦有此累。〈《周明帝畋游圖》、雜畫臺閤樣、《彌勒變》、《弘農田家圖》、《隋文帝上廏名馬圖》，傳於代。〉


楊契丹，〈上品中。〉官至上儀同。僧悰：「六法備該，甚有骨氣。山東體，允屬伊人。在閻立本下。」〈竇：「契丹之迹，非不雄富，比之董、展，則乏精微。」〉李：「田、楊聲侔董、展。昔田、楊與鄭法士同於京師光明寺畫小塔，鄭圖東壁、北壁，田圖西壁、南壁，楊畫外邊四面，是稱三絕。楊以簟蔽畫處，鄭竊觀之，謂楊曰：『卿畫終不可學，何勞鄣蔽？』楊特託以婚姻，有討門之好。又求楊畫本，楊引鄭至朝堂，指宮闕衣冠車馬曰：『此是吾畫本也』。由是鄭深歎服。」〈光明寺後爲大雲寺，今長安懷遠也。〉又寶剎寺一壁佛涅槃變、維摩詰等，亦爲妙作，與田同品。〈《隋朝正會圖》、《幸洛陽圖》、《豆盧寜像》、《貴戚游宴圖》、雜佛變，傳於代。〉


劉烏。〈下品。〉僧悰：「師於鄭，屏鄣有功，其於綿密，獨越倫輩。」李：「學於鄭，不少風格，但未遒耳。」


陳善見。〈下品。〉僧悰：「准的於鄭遒媚，溫潤則不及之。」裴孝源：「二閻、袁、陸、張之外，學者陳善見、王知愼之流，萬得其一，固未及於風格，尚汲汲於形似。今之所蓄，皆善見寫榻，都非楊、鄭之眞矣。」


江志。〈中品。〉僧悰：「筆力勁健，風韻頓挫。模山擬石，妙得其眞。」


李雅，〈下品。〉爲滕王庫直。〈或秦王。〉僧悰：「神氣抑揚，獨越倫伍。聖僧形，是所尤工。」竇：「佛像鬼神，法士以下，僧繇之亞，契丹、善見未可比之。」


王仲舒。〈下品。〉僧悰：「北面孫公，風骨不逮，精熟潤媚，推於名輩。」


閻思光。〈下品。〉　解悰。〈下品。〉　程瓚。〈下品。〉　已上三人，竝隋朝名手。


尉遲跋質那，西國人。善畫外國及佛像，當時擅名，今謂之大尉遲。〈《六番圖》、《外國寶樹圖》，又有《婆羅門圖》傳於代。〉


天竺僧曇摩拙叉，亦善畫。隋文帝時，自本國來，遍禮中夏阿育王塔。至成都雒縣大石寺，空中見十二神形，便一一貌之，乃刻木爲十二神形於寺塔下，至今在焉。〈具《三寶感通記》。〉


《歷代名畫記》卷第八終

此作品在全世界都属于公有领域，因为作者逝世已经超过100年，且作品于1931年1月1日之前出版。

唐朝上

唐高祖神堯皇帝、太宗皇帝、中宗皇帝、玄宗皇帝，竝神武聖哲，藝亡不周，書畫備能，非臣下所敢陳述。


漢王元昌，高祖神堯皇帝第七子，太宗皇帝之弟。少博學，能書畫。武德三年，封魯王。十年，封漢王，爲梁州都督。坐太子承乾事廢。〈畫《漢賢王圖》，《鞍馬鷹鶻》，傳於代。〉李嗣眞：「天人之姿，博綜伎藝，頗得風韻。自然超舉，碣館深崇，遺迹罕見。在上品，二閻之上。」〈裴孝源：「六法俱全，萬類不失。」〉


漢王弟韓王元嘉，亦善書畫。天授之太尉。善畫龍馬虎豹。


滕王元嬰，亦善畫。


閻立德，〈上品下。閻讓字立德，以字行於代。〉父毗，在隋以丹青知名。〈已上第八卷中具載。〉與弟立本俱傳家業。武德中爲尚衣奉，造衮冕大裘等六服，腰輿傘扇，得妙制。貞觀初爲將作大匠，造翠微玉華宮，稱旨，官至工部尚書，封大安縣公。顯慶元年，贈吏部尚書、并州都督，謚曰康。〈《文成公主降番圖》、《玉華宮圖》、《鬬雞圖》，並傳於代。〉


立德弟立本，〈上品下。〉顯慶初代立德爲工部尚書。總章元年，拜右相，封博陵縣公。有應務之才，兼能書畫，朝廷號爲丹青神化。初爲太宗秦王庫直。武德九年，命寫秦府十八學士，褚亮爲贊。〈《秦府十八學士駕眞圖序》曰：「武德四年，太宗皇帝爲太尉、尚書令、雍州牧、左右衞大將軍，新命爲天䇿上將軍，位在三公上，乃銳意經籍，怡神藝學，開學館以待四方之士。乃降敎曰：『昔楚國尊賢存道，先於申穆；梁園接士，比德至於鄒、枚。以著範前修，垂光後烈。顧惟菲薄，多謝古人。高山仰止，能亡景慕。於是芳蘭始被，深冠葢之游；丹桂初叢，廣旄俊之士。旣而場苗葢寡，空留皎皎之姿；喬木徒遷，終愧嚶嚶之友。所冀通人正訓，匡其闕如。側席亡倦於齊庭，開筵有慚於燕館。屬大行臺司勲郎中杜如晦，記室考功郎中房玄齡及志寜，軍諮祭酒蘇世長，天䇿府記室薛收，文學褚亮、姚察，太學博士陸德明、孔頴達，主簿李玄道，天䇿倉曹李守素，秦王記室虞世南，參軍蔡允恭、顏相時，著作郎記室許敬宗、薛元敬，太學助敎葢文達，典簽蘇勗等，或背淮而致千里，或通趙以欣三見，能垂裾邸第，委質藩維，或弘禮度而成典則，暢詞學而銘風雅，優游幕府，是用嘉焉。宜可以守本官兼詞學館學士。』及薛收卒，徵東虞州錄事參軍劉孝孫入館，尋遷庫直。閻立本圖形貌，具題名字爵，仍敎文學褚亮爲之像賛，勒成一卷，號十八學士。並給珍膳，分爲三番，更直㝛于閣。每軍國務静，參謁歸休，卽引見。論討墳典，商畧前載，考其得失，或夜分而寢。又降以溫顏，禮數甚厚。由是天下歸心，奇傑之士感思自効。于時預入館者，時所傾慕，謂之登瀛州。〉貞觀十七年，又詔畫凌煙閣功臣二十四人圖，上自爲讚。〈貞觀十七年，詔曰：「自古皇王，襃崇勲德，旣勒名於鼎，又圖形於丹青。是以甘露良佐，麟閣著其美；建武功臣，雲臺紀其迹。司徒趙國公無忌，故司空楊州都督河間元王孝恭，故司空蔡國公如晦，故司空相州都督鄭國文貞公徵，司徒梁國公玄齡，開府儀同三司尚書左僕射申國公士廉，開府儀同三司鄂國公敬德，特進衛國公靖，特進宋國公瑀，故輔國大將軍楊州都督裒國忠壯公志玄，輔國大將軍夔國公弘基，故尚書左僕射忠國公通，故陜東道大行臺尚書右僕射鄖節公開山，故荊州都督譙國公紹，故荊州都督邳襄公順德，洛州都督鄖國公張亮，光祿大夫吏部尚書陳國公侯君集，故左驍衛大將軍郯襄公張公謹，左領軍大將軍盧國公程知節，故禮部尚書永興文懿公虞世南，故戶部尚書渝襄公劉政會，光祿大夫戶部尚書莒國公唐儉，光祿大夫兵部尚書英國公李勣，故徐州都督胡莊公秦叔寶等，或材唯棟，謀猷經遠，綢繆帷幄，經綸霜圖；或學綜經籍，德範光茂，隱犯同致，忠讜日開；或竭力義旗，委質藩邸，一心表節，百戰摽奇；或授命廟堂，闢土方面，重氛再朗，王畧遐宣。契濶中後，劬勞師旅，賛景業於草昧，翼鴻化於隆平。茂績嘉庸，冠冕列，昌言直道，模範縉紳，固以瞻伊呂而連衡，邁方名而長鶩者矣。宜酌故實，弘兹盛典，可並圖畫於凌烟閣，庶念功臣之懷，亡謝於前載；旌賢之義，永貽於後昆。〉時天下初定，異國來朝，詔立本畫外國圖。又鄂杜間有蒼虎爲患，天皇引驍勇千騎取之。虢王元鳳，太宗之弟也，彎弓三十鈞，一矢斃之，召立本寫貌，以旌雄勇。《國史》：「太宗與侍臣泛遊春苑，池中有奇鳥，隨波容與。上愛玩不已，召侍從之臣歌詠之，急召立本寫貌。閣內傳呼畫師閻立本，立本時已爲主爵郎中，奔走流汗，俯伏池側，手揮丹素，目瞻坐賔，不勝愧赧。退戒其子曰：『吾少好讀書屬詞，今獨以丹青見知，躬厮役之務，辱莫大焉。爾宜深戒，勿習此藝。』然性之所好，終不能舍。及爲右相，與左相姜恪對掌樞務。恪曾立邊功，立本唯善丹青，時人謂《千字文》語曰：『左相宜威沙漠，右相馳譽丹青。』言並非宰相器。咸亨元年，復爲中書令。四年薨，謚曰文貞。」僧悰：「閤師於鄭，奇態不窮，像生變故，天下取則。」〈竇蒙：「直自師心，意存功外，與夫張、鄭了不相。」〉裴：「閻師張，青出於藍，人物衣冠、車馬臺閤，竝得其妙。歷觀古今，法則巧思，唯二閻、楊、陸，逈出常表；張家父子，稍居其次。」〈彥遠：「二閻、楊、陸，雖則畫美，張家父子，品第居最。裴：『張在閻下。』此論未當。」〉李嗣眞：「博陵、大安，難兄難弟，自江左陸、謝亡，北朝子華長逝，象人之妙，號爲中興。至若萬國來庭，奉塗山之玉帛；百蠻朝貢，接應門之位序；折旋矩度，端簮奉笏之儀；魁詭譎怪，鼻飲頭飛之俗；盡該毫末，備得人情。二閻同在上品。」〈田舍屏風十二扇，位置經略，冠絕古今。元和十三年｜818年，彥遠大父相國鎭太原，詔取之。《西域圖》，王知愼亦榻之。《永徽朝臣圖》、《昭陵列像圖》，傳於代。〉彥遠論曰：「前史稱魏明帝起凌雲閣，勑韋誕題榜。工人誤先釘榜，以籠盛誕釣上，去地二十五丈。及下，鬚髮盡白，纔餘氣息，遂戒子孫絕此楷法。謝安嘗論其事，子敬正色荅曰：『仲將魏之大臣，豈有此事！若如所說，知魏德之不長。』彥遠嘗以子敬爲有識之言。閻令雖藝兼繪事，時已位列星郎，況太宗皇帝洽近侍有援貂之恩，接下臣亡撞郎之急，豈得直呼畫師，不通官籍？至於馳名丹青，才非輔佐，以閻之才識，亦謂厚誣。淺薄之俗，輕藝嫉能，一至於此，良可於悒也！」


張孝師，〈下品。〉爲驃騎尉。尤善畫地獄，氣候幽黙。孝師曾死復蘇，具見𡨋中事，故備得之。吳道玄見其畫，因號爲「地獄變」。〈竇：「迹簡而麄，物情皆備。除謝、顧、陸、張、楊、田、董、展外，難可比儔也。」〉


長壽，〈下品。〉師法於張僧繇，官至司徒校尉。〈《風俗圖》、《醉道士圖》，傳於代。〉僧悰：「博贍繁多，有所雅尚。至於位置，不煩經略。」〈竇：「掣打提筆，落紙如飛，雖乏窈窕，終是好手。」〉


何長壽與同師法，但微劣於。、何竝有《醉道士圖》傳於代，人是僧繇所作，非也。〈劉竦《傳記》：「張僧繇爲《醉僧圖》，僧歛錢與立本，添冠子攺爲道士，殊不近理矣。」〉


尉遲乙僧，闐國人，父跋質那。〈具第八卷。〉乙僧國初授㝛衛官，襲封郡公。善畫外國及佛像，時人以跋質那爲大尉遲，乙僧爲小尉遲。畫外國及菩薩，小則用筆緊勁，如屈鐵盤絲，大則灑落有氣槩。僧悰：「外國鬼神，奇形異貌，中華罕繼。」〈竇：「澄思用筆，雖與中華道殊，然氣正迹高，可與顧、陸爲友。」〉


劉孝師。僧悰：「㸃畫不多，皆爲樞要。鳥雀奇變，甚爲酷似。」彥遠：「不止鳥雀，曾見畫他物，皆好。」


靳智異。僧悰：「祖述仲達，攺張琴瑟。變夷爲夏，肇自斯人。在長壽上。」


王定，官至中散大夫、尚方令。貞觀初得名，筆迹甚快。〈《本草訓戒圖》，傳於代。〉僧悰：「骨氣不足，遒媚有餘。菩薩聖僧，往往驚絕。在張孝師上。」〈彥遠按：定畫骨氣不甚長，旣亡骨氣，何故驚絕？」〉


梁寬、吳智敏。僧悰：「智敏師於寬，神襟更爲俊逸。」


康薩陀，〈中品。或善陀。〉爲振威校尉。僧悰：「亡所服膺，虛心自悟。初花晚葉，變態多端。異獸奇禽，千形萬狀。在尉遲下。」〈竇：「曾見畫人馬，措意非高，悰公之語過當也。」〉


王知愼，〈中品下。〉終少府監。工書畫，與兄知敬齊名。僧悰：「師於閻，寫貌及之，筆力爽利，風采不凡。在張孝師下。」


王韶應，〈或作韶隱。〉畫鬼神，深有氣韻。〈竇：「善山水人馬。」〉


檀智敏，〈中品。〉爲振武校尉。竇：「師於董伯仁。」僧悰：「棟宇樓臺，陰陽向背，歷觀前古，獨見斯人。」〈《游春戲藝圖》，傳於世。〉


楊須跋、〈中品。〉趙武端、〈下品。〉龍樹、〈下品。〉周烏孫、〈下品。〉楊德紹，〈下品。〉已上五人國初擅名。


陳義，國初丞相叔達之玄孫，尤工寫貌，玄宗少與之善。特承恩遇，爲武德南薰中尚等使、銀青光祿大夫、少府監。


殷�　殷季友　許琨　同州僧法明。


已上四人，竝開元中善寫貌，常在內庭畫人物，海內知名，時錢國養未出。〈《唐朝七聖圖》、《高祖及諸王圖》、《太宗自定輦上圖》、《開元十八學士圖》，並殷�、韋無忝爲之，傳於代。〉法明，開元十一年勑令寫貌麗正殿諸學士，欲畫像書贊於含象亭，以車駕東幸，遂停。初詔殷�、季友、无忝等分貌之。粉本旣成，遲囘未上絹。張燕公以畵人手雜，圖不甚精，乃奏追法明，令獨貌諸學士。法明尤工寫貌，圖成進之，上稱善，藏其本於畵院。後數年，上更索此圖，不知所由，賴康子元先寫得一本以進，上令却送畵院，子元復自收之。子元卒，其子貨之，莫知所在。今傳搨本。〈張說、徐堅、賀知章、趙冬曦、康子元、侯行果、韋述、敬會眞、趙玄黙、東方顥、李子釗、呂向、毋煚、陸去泰、廙業、欽、孫季良，都十七人，其官爵具韋述《集賢記》下卷。〉


錢國養，開元中善寫貌，海內推服。竇：「衣裳凡鄙，未離賤工。格律自高，足爲出衆。」彥遠：「旣言凡鄙賤工，安得格律出衆？竇君兩句之評，自相矛盾。」


左文通，善寫貌。


王陁子，善山水，幽致，峯巒極佳。世人言山水者，稱陁子頭、道子脚。〈竇：「山水獨運，別是一家。絕迹幽居，古今無比。」時有牛昭，亦善山水。〉


吳道玄，陽翟人。好酒使氣，每欲揮毫，必須酣飲。學書於張長史旭、賀監知章。學書不成，因工畫。曾事逍遙公韋嗣立爲小吏。因寫蜀道山水，始創山水之體，自爲一家。其書迹似薛少保，亦甚便利。初任兖州瑕丘縣尉。初名道子，玄宗召入禁中，攺名道玄。因授內敎博士，非有詔不得畫。張懷瓘：「吳生之畵，下筆有神，是張僧繇後身也。」可謂知言。官至寜王友。開元中，將軍裴旻善舞劒，道玄觀旻舞劒，見出沒神怪，旣畢，揮毫益進。時又有公孫大娘，亦善舞劒器，張旭見之，因爲草書，杜甫歌行述其事。是知書畵之藝，皆須意氣而成，亦非懦夫所能作也。〈時有張愛兒，學其畵不成，便爲揑塑。玄宗筆攺名仙喬。雜畵蟲豸亦妙。時又有楊惠之，亦善塑像，貟名程進，雕刻石像，隨韓伯通，善塑像。天時，尚方丞竇弘果、毛婆羅，苑東監孫仁貴，德宗朝將軍全忠義，皆巧絕過人。此輩並學畵迹皆精妙，格不甚高。吳畵《明皇受籙圖》、《十指旭》，傳於代。〉彥遠：「親叔祖主客貟外郎諗有《吳畵說》一篇。」〈在本集。〉


翟琰者，吳生弟子也。吳生每畵，落筆便去，多使琰與張藏布色，濃淡無不得所。


李生，失名，亦吳弟子。善畵地獄佛像，有類於吳而稍劣。


張藏，亦吳弟子也。裁度麤快，思若湧泉。寺壁十間，不旬而畢。然六法不及師之門牆。亦好細畫。


楊庭光，與吳同時。佛像經變、雜畫山水極妙，頗有似吳生處，但下筆稍細耳。


盧稜伽，吳弟子也。畫迹似吳，但才力有限。頗能細畫，咫尺間山水寥廓，物像精僃。經變佛事，是其所長。吳生嘗於京師畫總持寺三門，大獲泉貨。稜伽乃竊畫莊嚴寺三門，銳意開張，頗臻其妙。一日，吳生忽見之，驚歎曰：「此子筆力常時不及我，今乃類我。是子也，精爽盡於此矣。」居一月，稜伽果卒。〈《釋教畫源》，傳於代。時有姚景仙，能畫寺壁。〉


武静藏，善畫鬼神，有氣韻。〈東都敬愛寺果山亭院地獄變，畫甚妙。〉


董㠋，字重照。開元中多在尚方，善雜畫車牛，最推其妙。〈《盤車圖》，亦曾模之。〉


陳静心，善寺壁。弟静眼，善地獄、山水。


程維，善雜畫。


楊坦、楊仙喬，並長安人，好圖佛寺鬼神。坦子爽亦善之。


解倩，善鬼神。


馮昭正，開元中任少府監，八年爲戶部侍郎。尤善鷹鶻雞雉，盡其形態，觜眼脚爪，毛彩俱妙。曾於禁中畫五龍堂，亦稱其善，有降雲蓄雨之感。


姜皎，上邽人。善鷹鳥。玄宗在藩時，爲尚衣奉，有先識之明。玄宗卽位，累官至太常卿，封定國公。開元五年，以事廢，復拜銀青光祿大夫、祕書監。十年，復流欽州。


李思訓，宗室也，卽林甫之伯父。早以藝稱於當時，一家五人，並善丹青。〈思訓弟思誨，思誨子林甫，林甫弟昭道，林甫姪湊。〉世重之，書畫稱一時之妙。官至左武衛大將軍，封彭城公。開元六年，贈秦州都督。其畫山水樹石，筆格遒勁，湍瀨潺湲，雲霞縹緲，時覩神仙之事，窅然巖嶺之幽。時人謂之「大李將軍」，其人也。


思訓弟思誨，卽林甫之父也。善丹青。任朝散大夫、揚州參軍，贈禮部尚書。


李林甫，亦善丹青。高詹事與林甫詩曰：「興中唯白雲，身外卽丹青。」曾見其畫迹甚佳，山水小類李中舍也。


思訓子昭道，林甫從弟也。變父之勢，妙又過之。官至太子中舍。創海圖之妙，世上言山水者，稱「大李將軍」、「小李將軍」。昭道雖不至將軍，俗因其父呼之。


李湊，林甫之姪也。初爲廣陵倉曹，天寶中貶明州象山縣尉，年二十八。尤工綺羅人物，爲時驚絕。本師閻令，但筆迹疏散，言其媚態，則盡美矣。


薛稷，字嗣通，河東汾陰人。道衡之曾孫，元超之從子。詞學名家，軒冕繼代。景龍末，爲諫議大夫、昭文館學士。多才藻，工書畫。薛稷外祖魏文貞公富有書畫，多虞、褚手寫表疏，稷銳意模學，窮年忘倦。𥈠宗在藩，特見引遇，拜黃門、中書侍郎、禮工二部尚書。先天二年，官至銀青光祿大夫、太子少保，封晉國公，竇懷貞累之，年六十九。尤善花鳥、人物、雜畫。畫鶴知名，屏風六扇鶴樣，自稷始也。


郎餘令，有才名，工山水、古賢。爲著作佐郎。𢰅《自古帝王圖》，按據史傳，想像風采，時稱精妙。


曹元廓，天朝爲朝散大夫、左尚方令。師於閻，工騎獵、人馬、山水，善於布置。天鑄九鼎於東都，備九州山川物産，詔命元廓畫樣、紹京書，時稱絕妙。〈《後周、北齊、梁、陳、隋、武德、貞觀、永徽等朝臣圖》、《高祖太宗諸子圖》、《秦府學士圖》、《凌烟圖》，皆傳於代，徐嶠之題。〉


劉行臣，善畫鬼神，精采洒落，類王韶應。〈東都敬愛寺山亭院西壁，有鬼神抱野雞，實爲妙手。〉


暢𧦬，善山水，似李將軍。〈子明瑾，妙過於父。〉


楊寜、楊昇、〈《望賢宮圖》、《安祿山眞》。〉張萱，已上三人並善畫人物。寜以開元十一年爲史館畫直。萱好畫婦女嬰兒。〈有《妓女圖》、《乳母將嬰兒圖》、《按羯鼓圖》、《鞦韆圖》、《虢國婦人出遊圖》，傳於代。〉


尹琳，善佛事、神鬼、寺壁。高宗時得名，筆跡快利。今京師慈恩寺塔下南面師利普賢極妙。李仲昌、李嗣眞竝琳弟子，竝善佛道鬼神。


韋无忝，官至左武衞將軍。善鞍馬、鶻、象、鷹圖，雜獸皆妙。


韋无蹤，乃无忝弟，善寫貌。


朱抱一，開元二十二年直集賢，善寫貌。寫張果先生眞，爲好事所傳。


竺元標。　蔡金剛。　毛嵩。　姚彥山。


程遜，善寺壁、禽獸。　董好子，善人物。


楊樹兒。　耿純。


任直亮，開元中直集賢。時有畫直邵齋欽、書手吉曠，皆解畫。


陸庭曜，善人物鬼神，有氣韻。


暢整。　李相國。　陳慤。　劉志敏。 史晟。　何君墨。　京元成。　崔霞。　冷元琇。　馬光業。　李蠻子。　馬樹鷹。　祝丘。　潘細衣。　周子敬。　段去惑。


僧智瑰，善山水、鬼神，氣韻洒落。


已上皆唐朝以來名手畫工，有同蘭菊叢芳，競秀蹤跡，布在人間，姓名不可遺棄。


殷令名，陳郡人。父不害，累代工書畫。


殷聞禮，字大端，書畫妙過於父。武德初，爲中書舍人、趙王友兼侍讀、弘文館學士。


聞禮子仲容，天任太僕祕書丞、工部郎中、申州刺史。善書畫，工寫貌及花鳥，妙得其眞。或用墨色，如兼五采。


談皎，善畫人物，有態度。衣裳潤媚，但格律不高。大髻寛衣，亦時當所尚。與李湊小相類。〈《武惠妃舞圖》、《佳麗寒食圖》、《佳麗妓樂圖》，並傳於代。〉


僧金剛三藏，獅子國人。善西域佛像。運筆持重，非常畫可擬。東京廣福寺木塔下素像，皆三藏起樣。


張遵禮，善畫鬬將鞍馬、戈矛器械。用筆塹差，小畫尤佳。


王紹宗，瑯琊人。父修禮，畫跡與殷仲容相類，亦善書。官至祕書少監。


宋令文，亦書畫皆善。


司馬承禎，字子微。自梁陶隱居，至先生四世，傳授仙法。開元中，自天台徵至，天子師之。十五年，至王屋山，勑造陽臺觀居之，嘗畫於屋壁。又工篆𨽻詞采，衆藝皆類於隱居焉。雅琴鎭銘，美石爲之，詞刻精絕。開元中，彥遠高王父河東公獲受敎於先生，玄宗皇帝碑具述其妙。二十三年，屍解白雲，從堂戶出雙鶴，繞壇而上，年八十一，謚貞一先生。


盧鴻，一名浩然，高士也。工八分書，善畫山水樹石。隱于嵩山。開元初，徵拜諫議大夫，不受。


釋翛然，俗姓裴氏，楚州刺史思訓之子。爲人恢誕強學，不成一名。好朋從詩酒。善丹青，工山水，曉解絲竹。卒年三十九。〈開元中，嘗夜醉臥街犯禁，乃爲詩曰：「遮莫鼕鼕鼓，須傾滿滿盃。金吾如借問，報道玉山頹。」官不罪之。或道士。〉


鄭䖍，高士也。蘇許公爲宰相，申以忘年之契，薦爲著作郎。開元二十五年，爲廣文館學士。飢窮轗軻。好琴酒篇詠，工山水，進獻詩篇及書畫。玄宗筆題曰：「鄭䖍三絕。」與杜甫、李白爲詩酒友。祿山授以爲水部貟外郎。國家收復，貶台州司戶。


鄭逾，善山水。天寶中得名於宋間。逾卽鄭遷之弟。遷有書名。


李果奴，筆迹調潤。天寶中，寫貌人物及僧佛爲妙。元和初，有李士昉，卽果奴之孫，筆迹及其祖，寫貌極妙，在翰林集賢。


曹霸，魏曹髦之後。髦畫稱于魏代，霸在開元中已得名。天寶末，每詔畫馬及功臣。官至左武衞將軍。


韓幹，大人。王右丞維見其畫，遂推獎之，官至太府寺丞。善寫貌人物，〈《龍朔功臣圖》、《姚崇》及《安祿山圖》、《玄宗試馬圖》、《寜王調馬打毬圖》，傳於代。〉尤工鞍馬。初師曹霸，後自獨擅。杜甫《曹霸畫馬歌》曰：「弟子韓幹早入室，亦能画馬窮殊相。幹唯畫肉不畫骨，忍使驊騮氣凋䘮。」彥遠以杜甫豈知畫者，徒以幹馬肥大，遂有畫肉之誚。古人畫馬有《八駿圖》，或史道碩之迹，或史秉之迹，皆螭頸龍體，矢激電馳，非馬之狀也。晉、宋間，顧、陸之輩已稱攺步；周、齊間，董、展之流亦變態。雖權奇滅沒，乃屈產蜀駒，尚翹舉之姿，乏安徐之體。至於毛色，多騧騮騅駮，無他奇異。玄宗好大馬，廏至四十萬，遂有沛艾大馬。命王毛仲爲監牧使，燕公張說作《駉牧頌》。天下一通，西域大宛，歲有來獻。詔於北地置群牧，筋骨行步，久而方全，調習之能，逸異並至，骨力追風，毛彩照地，不可名狀，號木槽馬。聖人舒身安神，如據牀榻，是知異於古馬也。時主好藝，韓君間生，遂命悉圖其駿，則有玉花駿、照夜白等。時岐、薛、寜、申王廏中皆有善馬，幹並圖之，遂爲古今獨步。祿山之亂，沛艾馬種遂絕。韓君端居亡事，忽有人詣門，稱鬼使，請馬一匹，韓君畫馬焚之。他日見鬼使乘馬來謝，其感神如此。弟子孔榮爲上足，陳閎爲永王府長史，善畫寫貌，工鞍馬，與韓同時，家蓄圖畫絕多。〈寫《安祿山圖》、《玄宗馬射圖》、《上黨十九瑞圖》。〉


孟仲暉，善寫貌，筆迹類陳閎，又似閻令。時有杜景祥、王允之竝畫，迹與仲暉相近也。

此作品在全世界都属于公有领域，因为作者逝世已经超过100年，且作品于1931年1月1日之前出版。

唐朝下


王維，字摩詰，太原人。年十九，進士擢第，與弟縉竝以詞學知名。官至尚書右丞。有高致，信佛理。藍田南置別業，以水木琴書自娛。工畫山水，體涉今古。人家所蓄，多是右丞指揮工人布色原野，簇成遠樹，過於拙，復務細巧，翻更失眞。清源寺壁上畫輞川，筆力雄壯，常自詩曰：「當世謬詞客，前身應畫師。不能捨餘習，偶被時人知。」誠哉是言也。曾見破墨山水，筆迹勁爽。


張諲，官至刑部貟外郎。明《易》象，善草𨽻，工丹青，與王維、李頎等爲詩酒、丹青之友。尤善畫山水。王維荅詩曰：「屏風誤㸃惑孫郎，團扇草書輕內史。」李頎詩曰：「小王破體閑文䇿，落日梨花照空壁。書堪記室妬風流，畫與將軍作勍敵。」〈畫，一作書。〉


劉方平，工山水、樹石，汧國公李勉甚重之。


王熊，官至潭州都督。嘗與張燕公唱和詩句。善湘中山水，似李將軍。〈意緒不卑，但筆迹輕細。〉


王象有，畫《鹵簿圖》，傳於代。或是熊兄弟。


田琦，雁門人，武德功臣兵部尚書德平之子。善寫貌人物。官至汝南太守。尤善八分小篆。寫《洪崖子橘术圖》，傳於代。


竇師綸，字希言，納言陳國公抗之子。初爲太宗秦王府諮議、相國錄事參軍，封陵陽公。性巧絕，草創之際，乘輿皆闕，勑兼益州大行臺撿挍修造，凡創瑞錦宮綾，章彩奇麗，蜀人至今謂之陵陽公樣。官至太府卿，銀、坊、卭三州刺史。高祖、太宗時，內庫瑞錦對雉、鬬羊、翔鳳、游麟之狀，創自師綸，至今傳之。


江都王緒，霍王元軌之子，太宗皇帝猶子也。多才藝，善書畫，鞍馬擅名。垂拱中，官至金州刺史。


時有李逖者，工畫蠅蝶蜂蟬之類。


李平鈞，宗室也，淮安王神通之曾孫。爲江陵府法曹參軍、汴州陳留令。平鈞工山水、小篆。平鈞之叔李權，工八分；叔樞，工小篆。


崔陽元。　李炅。　張惟亘。　李滔。　張通。　耿昌言。　弟昌期。　


已上七人，並工山水雜畫。通尤精贍。


周古言，中宗時善寫貌及婦女。〈有《宮禁寒食圖》、《秋思圖》，傳於代。〉


時有嚴杲、楊德本，並吳人，善雜畫。


貝俊。〈一作「具俊」。〉　李韶。　魏晉孫。　蒯廉。


已上四人，竝工花鳥。俊尤工鷹鶻，蒯廉最爲妙。


白旻，官至同州澄城令。工花鳥鷹鶻，觜爪纖利，甚得其趣。旻善歌，常醉酣歌闋，便畫自娛。


韓嶷，工婦女雜畫，善布色。


時有宇文肅，善小畫、金玉鐫刻之樣、禽獸葩葉之能。


高江、車道政，二人竝善寫貌。道政兼善佛事，迹簡而筆健。


嗣滕王湛然，貞元四年，爲殿中監兼禮部尚書、廻鶻使。善畫花鳥蜂蝶。官至撿挍兵部尚書、太子詹事，年八十四。


齊皎，高陽人。父玘，撿挍兵部郎中。皎善外番人馬，工山水，學小楷、古篆，善射，曉音律。建中四年，官至澤州刺史，年五十五。彥遠大父高平公有重名，皎每以書畫及篇章求知焉。至今予家篋笥中，猶有齊君少年時書畫。觀其意趣雖高，筆力未勁，後見其功用至者，則雄壯矣。〈一本名皎。〉


皎弟暎，性雅正，好學，善山水。貞元元年，爲中書舍人。二年，拜中書侍郎平章事、河間縣男。三年，貶官夔州。七年，爲桂府觀察使，轉江西觀察使。十一年，贈禮部尚書，謚曰忠，年四十八。初，暎於東都舉進士，應宏詞。彥遠曾祖魏國公爲河南尹兼留守，愛其藝，每加獎焉，奏爲河南府參軍。及魏公罷相爲左僕射，暎已拜相矣。魏公再入中樞，暎已貶官夔州。〈一本名映。〉


朱審，吳興人。工畫山水，深沉瓌壯，險黑磊落，湍瀨激人，平遠極目。建中年頗知名。


王宰，蜀中人。多畫蜀山，玲瓏窳窆，巉差巧峭。


畢宏，大曆二年爲給事中。畫松石於左省㕔壁，好事者皆許之。攺京兆少尹，爲左庶子。樹石擅名於代，樹木攺步變古，自宏始也。


楊公南，名炎，華陰人。孝著三代，門樹六闕。風骨俊秀，神情爽邁。善山水，高奇雅贍。大曆四年，爲中書門下侍郎。建中元年，遷左僕射流貶，年五十五。觀楊公山水圖，想見其爲人魁岸洒落也。


史瓉，官至省郎，善畫鞍馬人物。


裴諝，字士明，河東人。以明經進。畫山水極有思。貞元中，爲吏部侍郎兼御史大夫。四年，爲太子賔客、左散騎常侍。五年，爲兵部侍郎、河南尹。貞元元年，年七十五，贈兵部尚書。


韋鑒，工龍馬，妙得精氣。


鑒弟鑾，工山水松石，雖有其名，未免古拙。


鑒子鶠，工山水、高僧、奇士、老松、異石，筆力勁健，風格高舉。善小馬、牛羊、山原。俗人空知鶠善馬，不知松石更佳也。咫尺千尋，駢柯攅影，烟霞翳薄，風雨颼颼，輪囷盡偃。葢之形宛轉，極盤龍之狀。〈《天竺胡僧圖》、《渡水僧圖》、《小馬放牧圖》，並傳於代。〉


張璪，字文通，吳郡人。初，相國劉晏知之，相國王縉奏撿挍祠部貟外郎、鹽鐵判官。坐事，貶衡州司馬，移忠州司馬。尤工樹石、山水。自𢰅《繪境》一篇，言畫之要訣，詞多不載。初，畢庶子宏擅名於代，一見驚歎之，異其唯用禿毫，或以手摸絹素，因問璪所受。璪曰：「外師造化，中得心源。」畢宏於是閣筆。彥遠每聆長者說璪以宗黨常在予家，故予家多璪畫。曾令畫八幅山水障，在長安平原，破墨未了，值朱泚亂，京城騷擾，璪亦登時逃去。家人見畫在幀，蒼忙掣落，此鄣最見張用思處。又有士人家有張松石幛，士人亡，兵部李員外約好畫成癖，知而購之，其家弱妻已練爲衣裏矣，唯得兩幅雙柏一石在焉，嗟惋久之。作《繪練紀》，述張畫意極盡，此不具載。〈見《李約員外集》。〉


陳曇，字玄成，國初丞相叔達之後。明經出身。河南尹嚴武薦爲參軍，昭義軍節度使李抱眞爲從事。貞元十四年，官至衡州刺史、邕管經畧使兼史中丞。工山水，有情趣，但峯巒少奇，往往繁碎。


顧況，字逋翁，吳興人。不修撿操，頗好詩詠，善畫山水。初爲韓晉公江南判官，又爲著作佐郎。久次不遷，乃嘲誚宰相，爲憲司所劾。貞元五年，貶饒州司戶，居茅山，以壽終。有《畫評》一篇，未爲精當也。


鄭審，事具彥遠所𢰅《彩牋詩集》。


沈寜，亦善樹石山水，有格律。師張璪而少劣。


劉商，官至撿挍禮部郎中、汴州觀察判官。少年有篇詠高情，工畫山水樹石。初師於張璪，後自造眞爲意。自張貶竄後，嘗惆悵賦詩曰：「苔石蒼蒼臨澗水，谿風裊裊動松枝。世間惟有張通會，流向衡陽那得知。」或商後得道。


劉整，任祕書省正字。善山水，有氣象。時有劉之奇，亦能山水。


邊鸞，善畫花鳥，精妙之極。至於山花園蔬，亡不偏寫。爲右衛長史。花鳥冠于代，而有筆迹。


錫，善畫花鳥及鷄。


強頴，善水鳥。


梁廣，工花鳥，善賦彩，筆迹不及邊鸞。


陳庶，揚州人。師邊鸞花鳥，尤善布色。


陳恪，工山水，師張鄭，有氣韻。人物、鞍馬、蟲禽竝精于積；善山水，妙過於父。〈一陳格。〉


戴重席，工子女，極精細。


周昉，字景玄，官至宣州長史。初効張萱畫，後則小異，頗極風姿。全法衣冠，不近閭。衣裳勁簡，彩色柔麗。菩薩端嚴，妙創水月之體。〈《蜂蝶圖》、《按箏圖》、《楊眞人陸眞人圖》、《五星圖》，傳於代。〉


趙博文，尚書左丞涓之子也。畫子母犬兎，善寫貌。應進士不第。兄博宣，亦解畫。


太原王朏，終劒南刺史。師昉畫子女、菩薩，但不及昉之精密。大父高平公首末提獎之。


鄭寓，善果之後也。學昉畫天王菩薩，有思。


韓滉，字太，官至金紫光祿大夫、浙東西兩道節度使、左僕射同平章事，封晉國公。貞元三年，年六十五，贈太傅，謚忠肅。工𨽻書、章草、雜畫，頗得形似。牛羊最佳。


戴嵩，韓晉公之鎭浙右，署爲巡官。師晉公之畫，不善他物，唯善水牛而已。田家川原亦有意。


嵩弟嶧，亦善水牛。


李漸，官至沂州刺史。善蕃人、蕃馬、騎射、射雕、放牧。川原之妙，筆迹氣調，古今亡儔。


子仲和，能繼其藝，而筆力不及其父。今相國令狐公奕代爲相，家冨圖畫，卽沂州外孫家有小畫，人馬幛是尤得意者。憲宗曾取置禁中，後却賜還，嘗以示。


蕭祐，畫山水甚有意思。爲桂州觀察使。


周太素，終尚書郎。善畫花鳥、佛像。


庭，善山水。格不甚高，但細巧耳。


蕭悅，協律郎。工竹一色，有雅趣。


張志和，字子同，會稽人。性高邁不拘撿，自稱烟波釣徒，著《玄眞子》十卷。書迹狂逸，自爲漁歌，便畫之，甚有逸思。肅宗朝，官至左金吾衛錄事參軍。本名龜齡，詔改之。顏魯公與之善，陸羽等嘗爲食客。


侯莫陳厦，字重搆，工山水，用意極精。


會稽僧道芬。　鄭町處士。〈滎陽人。〉　梁洽處士。　天項容處士。　青州吳恬處士。〈一名玢，字建康。〉


已上竝畫山水。道芬格高，鄭町淡雅，梁洽美秀，項容頑澀，吳恬險巧。恬有《畫山水錄》，記平生所畫，在絹素者，凡百餘面，傳之好事。自：「初夢寐，有神人指授畫法。」恬好爲頑石，氣象深險，能爲雲而氣象蓊格。


王黙師項容，風顚酒狂，畫松石山水，雖乏高奇，流俗亦好。醉後以頭髻取墨抵於絹畫。王黙早年授筆法於州鄭廣文䖍。貞元末於潤州歿，舉柩若空，時人皆化去。平生大有奇事。顧著作知新亭監時，黙請爲海中都廵。問其意，要見海中山水耳。爲職半年解去，爾後落筆有奇趣。顧生乃其弟子耳。彥遠從兄監察史厚與具道此事，然不甚覺黙畫有竒。

